4. การประกอบธุรกิจของแต่ละสายผลิตภัณฑ์

  4.1 ลักษณะของผลิตภัณฑ์

  ผลิตภัณฑ์เพื่อจำหน่ายของบริษัทฯ และบริษัทย่อย แบ่งเป็น 2 กลุ่มหลัก คือ ผลิตภัณฑ์ปิโตรเคมี
  และผลิตภัณฑ์ปิโตรเลียม โดยมีรายละเอียดดังนี้

  4.1.1 ผลิตภัณฑ์ปิโตรเคมี

  (1) โอเลฟินส์

  โอเลฟินส์ประกอบด้วย เอทธีลีน โพรพิลีน และบิวทาไดอีน
  ใช้เป็นวัตถุดิบสำหรับผลิตเม็ดพลาสติกชนิดต่างๆ โดยเฉพาะเม็ดพลาสติกชนิดโพลีเอทิลีน (PE)
  และโพลีโพรพิลีน (PP) บริษัทฯ มีกำลังการผลิตโอเลฟินส์ 728,000 ตันต่อปี โอเลฟินส์ที่บริษัทฯ
  ผลิตได้ส่วนใหญ่ใช้เป็นวัตถุดิบสำหรับโรงงานในกลุ่มบริษัทฯ

  นอกจากนี้ ผลิตภัณฑ์อื่นที่ได้จากโรงงานโอเลฟินส์ ได้แก่ อะเซทีลีนแบล็ค (Acetylene Black)
  มีลักษณะเป็นผงละเอียดสีดำ มีคุณสมบัติเด่นในเรื่องความบริสุทธิ์และการนำไฟฟ้าสูง
  นิยมนำไปใช้เป็นวัตถุดิบในการผลิตถ่านไฟฉาย ผลิตภัณฑ์โพลีเมอร์และยาง ปัจจุบันบริษัทฯ
  มีกำลังการผลิตอะเซทีลีนแบล็ค 4,000 ตันต่อปี

  (2) อะโรเมติกส์

ผลิตภัณฑ์อะโรเมติกส์หรือ BTX ประกอบด้วย เบนซิน (Benzene) โทลูอีน (Toluene) ไซลีน
(Xylene) ใช้เป็นวัตถุดิบสำหรัลผลิตเม็ดพลาสติกกลุ่มสไตรีนิค ปัจจุบันบริษัทฯ
มีกำลังการผลิตอะโรเมติกส์ 367,000 ตันต่อปี
อะโรเมติกส์ที่ผลิตได้ใช้เป็นวัตถุดิบสำหรับโรงงานในเครือของบริษัทฯ
และจำหน่ายให้บุคคลภายนอกบางส่วน

  (3) โพลิเมอร์

  ผลิตภัณฑ์โพลิเมอร์หรือเม็ดพลาสติกของบริษัทฯ ประกอบเม็ดพลาสติกกลุ่มโพลีโอเลฟินส์
  (Polyolefins) ได้แก่ HDPE PP และกลุ่มสไตรีนิค (Styrenics) ได้แก่ ABS PS EPS
  เม็ดพลาสติกที่ผลิตได้จะมีคุณสมบัติที่แตกต่างกัน ตามลักษณะของการนำไปใช้งาน ดังนี้

  (3.1) เม็ดพลาสติกโพลีเอทธิลีนชนิดความหนาแน่นสูง (High Density Polyethylene -
  HDPE)

  เม็ดพลาสติกชนิด HDPE ของบริษัทฯ
  เป็นเม็ดพลาสติกโพลีเอทธิลีนชนิดความหนาแน่นสูงที่มีคุณสมบัติเหนียว ทนแรงกระแทกได้สูง แข็ง
  มีสีขาวขุ่น ทนต่อสารเคมี และรักษารูปทรงได้ดี เม็ดพลาสติก HDPE
  เหมาะสำหรับการนำไปขึ้นรูปในงานต่างๆ ดังต่อไปนี้

-   งานแผ่นฟิล์ม (Film) ได้รับความนิยมใช้ในงานฟิล์มมากที่สุด เนื่องด้วย HDPE
    มีลักษณะเหนียว ทนแรงกระแทกสูง สามารถทำให้เป็นแผ่นบางได้ง่าย
    จึงนิยมใช้ผลิตเป็นถุงบรรจุสินค้าที่ต้องการความแข็งและการทรงตัว เช่น
    ถุงใส่ของแบบมีหูหิ้วที่ใช้ตามห้างสรรพสินค้า หรือผสมกับ LDPE/LLDPE
    เพื่อผลิตเป็นถุงชนิดใช้งานหนัก เช่น ถุงใช้งานอุตสาหกรรม เป็นต้น

-   งานเป่าเข้าแบบ (Blow Molding) นิยมใช้ในงานเป่าเข้าแบบ รองลงมาจากงานฟิล์ม
    เนื่องด้วย HDPE มีลักษณะทนแรงกระแทก แข็งทรงรูปดี เป่าเข้าแบบได้ง่าย
    นอกจากนี้ยังมีความคงทนต่อการกัดกร่อนของสารเคมี
    จึงเหมาะสำหรับการนำไปผลิตเป็นขวดบรรจุน้ำดื่ม น้ำผลไม้ นม ขวดบรรจุน้ำมันเครื่อง
    ขวดเครื่องสำอางและแชมพู ถังน้ำ ถังน้ำมันเชื้อเพลิง และสารเคมี เป็นต้น

-   งานฉีดเข้าแบบ (Injection Molding) เหมาะสำหรับการขึ้นรูปแบบฉีดที่มีลักษณะเนื้อแข็ง
    ทนต่อแรงบิดและแรงกระแทกสูง น้ำหนักเบา
    จึงเหมาะสำหรับการนำไปใช้ในการผลิตผลิตภัณฑ์เครื่องใช้ในบ้าน ภาชนะขนาดเล็ก
    ผลิตภัณฑ์ในงานอุตสาหกรรมที่ต้องรับน้ำหนักและทนแรงกระแทกบ่อย เช่น แท่นรองสินค้า
    (Pallet) ภาชนะบรรจุ หรือ ลังบรรจุผลไม้ และเครื่องดื่ม เป็นต้น

-   งาน Yarn/Monofilament Extrusion ในรูปของเส้นเทป และเส้นใย มีลักษณะเหนียว
    ทนแรงดึง และแรงยืดตัวได้ดี มีความมันเงาดี ดังนั้นจึงเหมาะสำหรับทำเชือก แห และอวน
    ผ้าใบสาน ถุงสาน เป็นต้น

-   งานผลิตท่อ (Pipe Extrusion) HDPE ในรูปของท่อ
    มีลักษณะที่เหมาะสมต่องานผลิตท่อน้ำประปา ท่อร้อยสายไฟฟ้า ซึ่งมีคุณสมบัติเชิงกลที่ทนแรงดึง
    ทนแรงกระแทก มีความยืดหยุ่นสูง และทนต่อสภาพแวดล้อม

  (3.2) เม็ดพลาสติกชนิดโพลีโพรพิลีน (Polypropylene - PP)

  เม็ดพลาสติกชนิด PP ของบริษัทฯ เป็นเม็ดพลาสติกที่มีคุณสมบัติที่ใกล้เคียงกับเม็ดพลาสติกชนิด
  HDPE และ LDPE จึงสามารถใช้ทดแทนกันได้ในระดับหนึ่ง แต่ PP
  สามารถทนความร้อนได้สูงกว่า HDPE เหนียว แข็งแกร่ง ทนต่อแรงอัดและแรงกระแทก
  ไม่สึกกร่อนง่าย ทนต่อสารเคมี เป็นฉนวนไฟฟ้าที่ดี ปัจจุบันมีการนำเม็ดพลาสติกชนิด PP
  ไปใช้ในการผลิตในรูปแบบต่างๆ ดังนี้

-   งานแผ่นฟิล์ม (Film) ใช้ในการผลิตแผ่นพลาสติกที่ต้องการความใส
    เพื่อใช้เป็นถุงพลาสติกประเภทถุงร้อน ฟิล์มห่อของทั่วไปหรือบรรจุอาหาร เป็นต้น

-   ในรูปของเส้นใย/เส้นเทป (Filament/Yarn) ใช้ในงานทอกระสอบสาน ถุงหอม
    ถุงกระเทียม ผ้าใบสาน ส่วนเส้นใยกลม (Filament) มี 2 ลักษณะ คือ Mono-Filament
    (เส้นใยเดี่ยว) ใช้ในงานทำเชือก ที่ต้องการรับแรงมากๆ เช่น เชือกใยยักษ์ หรือ
    Multi-Filament (เส้นใยกลุ่ม) ใช้ในงานสายเข็มขัด และสายกระเป๋า

-   งานฉีดเข้าแบบ (Injection Molding) เหมาะสำหรับการผลิตเครื่องใช้ในบ้าน
    เครื่องครัว ชิ้นส่วนรถยนต์ ชิ้นส่วนเครื่องใช้ไฟฟ้า เปลือกแบตเตอรี่ ถังบรรจุสี
    และเฟอร์นิเจอร์กลางแจ้ง เป็นต้น

-   งานเป่าเข้าแบบ (Blow Molding) มีคุณสมบัติในการผลิตบรรจุภัณฑ์ใส
    ที่ให้ผิวแข็งทนต่อกรดและด่าง มีความสะอาดปลอดภัยสูงเหมาะแก่การใช้เป็นขวดบรรจุอาหาร
    หรือขวดบรรจุเครื่องสำอาง เป็นต้น

-   งานรีดเป็นแผ่น (Sheet Extrusion) ได้รับความนิยมมากขึ้น เนื่องจาก PP
    ให้การทรงรูปชิ้นงานที่ดี สามารถ recycle ได้ และราคาไม่สูงมากนัก ซึ่งงานที่ใช้ PP
    sheet มีตั้งแต่งานแฟ้มเอกสารต่างๆ งาน vacuum forming ได้แก่ งาน packaging
    ต่างๆ เช่น ถ้วยน้ำหรือถาดใส่ของต่างๆ

  (3.3) เม็ดพลาสติกชนิด Acrylonitrile-Butadiene-Styrene (ABS)

  ABS ของบริษัทฯ เป็นเม็ดพลาสติกที่มีคุณสมบัติเด่นในการทนแรงกระแทกได้ดี (High Impact
  Strength) มีความมันเงาที่ผิว (High Gloss) ทนความร้อน (High Heat) แข็งแกร่ง
  (High Stiffness and High Rigidity) และทนต่อสารเคมีได้ดี (High Chemical
  Resistance) นิยมนำไปใช้ในด้าน

-   งานฉีดเข้าแบบ (Injection Molding)

  คือการนำเม็ดพลาสติกไปฉีดเข้าแบบเพื่อให้ได้ชิ้นงานตามต้องการ
  เหมาะสำหรับการนำไปใช้งานต่างๆ ได้แก่

-   เครื่องใช้ไฟฟ้า ได้แก่ ชิ้นงานส่วนประกอบหม้อหุงข้าว เตารีด โทรศัพท์
    พัดลม แป้นพิมพ์คอมพิวเตอร์ และโทรทัศน์ เนื่องจาก ABS มีคุณสมบัติเด่นคือทนต่อความร้อนสูง
    มีความมันเงา สามารถชุบโลหะได้ดี มีอัตราการไหลสูง และมีการหน่วงเหนี่ยวการติดไฟที่ดี

-   ชิ้นส่วนยานยนต์ ได้แก่ กระจกมองข้าง Console Box แผงหน้าปัดรถยนต์
    และชิ้นส่วนรถจักรยานยนต์ ได้แก่ แผงหน้าปัด หน้ากาก บังโคลน หมวกกันน็อก เนื่องจาก
    ABS มีคุณสมบัติด้านความแข็งแรงทนทาน ทนความร้อน ทนต่อแรงกระแทกสูง
    มีการเกาะติดของสีที่ดี ทนต่อตัวทำละลายจำพวกทินเนอร์ และให้ความมันเงา

-   เครื่องใช้ในครัวเรือน ได้แก่ ชิ้นส่วนเครื่องเรือน สุขภัณฑ์ เนื่องจาก ABS
    มีคุณสมบัติมีความมันเงาสูง ทนแรงกระแทก สามารถชุบโลหะได้ดี และทนต่อสารเคมีได้ดี

-   ของเด็กเล่น เนื่องจากเม็ดพลาสติกชนิด ABS มีคุณสมบัติทนต่อการแตกหัก
    หากแตกหักก็จะไม่เกิดเหลี่ยมคม (Sharp Point) ที่เป็นอันตรายต่อเด็ก
    รวมถึงมีความมันเงาสูง และให้สีที่สดใส

-   งานรีด (Extrusion) โดยการนำเม็ดพลาสติกไปรีดเป็นแผ่น แล้วจึงนำไปขึ้นรูปด้วยวิธี
    Vacuum เช่น ผนังตู้เย็น เป็นต้น

  (3.4) เม็ดพลาสติกชนิด Acrylonitrile Styrene (SAN)

  SAN หรือ AS ของบริษัทฯ เป็นเม็ดพลาสติกที่ให้คุณสมบัติความใส ความแข็ง ความแกร่ง
  ความเหนียว การทนความร้อน และทนสารเคมีได้ดีกว่า PS จึงนิยมนำไปใช้ในงานฉีด
  (Injection Molding) ได้แก่

-   ชิ้นส่วนยานยนต์ เช่น เลนส์ไฟหน้า ไฟท้าย ไฟเลี้ยว แต่มีการใช้ไม่มากนัก
    เนื่องจากคุณสมบัติด้านความใส การทนแรงกระแทก
    รวมทั้งการทนต่อแสงแดดที่จะทำให้กรอบแตก ยังไม่ดีเท่า PMMA แต่มีราคาถูกกว่า
    จึงถูกใช้แทนในตลาดที่เน้นราคาถูกเป็นส่วนใหญ่

-   เครื่องใช้ภายในบ้าน เช่น สุขภัณฑ์ ไฟแช็ค ภาชนะใส่ของ ซึ่งได้รับความนิยมใช้มาก
    เนื่องจากมีคุณสมบัติเฉพาะตัวที่ดี

-   เครื่องใช้ไฟฟ้า ได้แก่ ใบพัดพัดลม หน้ากากแอร์ เครื่องปั่นน้ำผลไม้
    เนื่องจากมีคุณสมบัติให้ความมันเงา ความคงรูปสูง การทนความร้อน และสารเคมีได้ดี
    โดยเฉพาะอย่างยิ่งการทนต่อแรงเฉือนได้ดี

  (3.5) เม็ดพลาสติกชนิด Polystyrene (PS)

  PS ของบริษัทฯ สามารถแบ่งตามคุณสมบัติได้เป็น 2 ประเภท คือ

  - GPPS (General Purpose Polystyrene)

  เป็นเม็ดพลาสติก PS ที่ให้ความใสมาก มีความแข็งและความสามารถในการขึ้นรูปเป็นชิ้นงานง่าย
  โดยไม่ต้องอบเม็ดก่อน แต่มีข้อเสียคือทนแรงกระแทกได้น้อย (Low Impact Strength)
  จึงนิยมใช้กับชิ้นงานที่เน้นความใสมากๆ และต้องการความทรงรูปสูง ตัวอย่างเช่น ตลับเทป
  ตลับซีดี เครื่องใช้ไฟฟ้า เครื่องใช้ในครัวเรือน เป็นต้น

-   HIPS (High Impact Polystyrene)

  เป็นเม็ดพลาสติก PS ที่สามารถทนแรงกระแทกได้มากกว่า GPPS เนื่องจากมีการพัฒนาโดยใส่
  Butadiene แต่จะสูญเสียคุณสมบัติด้านความใส อย่างไรก็ตามจากที่ราคาเม็ดพลาสติก HIPS
  ต่ำกว่าราคาเม็ดพลาสติก ABS ค่อนข้างมาก จึงถูกใช้ทดแทนเม็ดพลาสติก ABS
  ในงานที่ต้องการลดต้นทุน แต่จะให้ความเงา และการทรงรูปที่ด้อยกว่า เม็ดพลาสติกทั้ง 2
  ประเภทเหมาะสำหรับการนำไปใช้ในการผลิตขึ้นรูปต่างๆ ดังนี้

-   งาน Injection Molding ตลับเทป ตลับวีดีโอ ตลับซีดี และเครื่องใช้ในครัวเรือน เป็นต้น

-   งาน Sheet & Film Extrusion ได้แก่ ถ้วยไอศครีม ฟิล์มที่ใช้ในการห่อดอกไม้ เป็นต้น

  (3.6) เม็ดพลาสติกชนิด Expandable Polystyrene (EPS)

  EPS ของบริษัทฯ มีลักษณะเป็นเม็ดกลมๆ สีขาว ซึ่งใช้สไตรีนมอนอเมอร์เป็นวัตถุดิบหลัก
  และใช้แก๊สเพนเทน (Pentane) เป็นสารทำให้พองตัว (Blowing Agent)
  ซึ่งบริษัทฯใช้ในกระบวนการผลิต โดยจะไม่มีการใช้สาร CFC ซึ่งทำลายชั้นบรรยากาศโอโซน
  เม็ดพลาสติก EPS สามารถนำไปใช้งานดังนี้

-   งาน Packaging ได้แก่ โฟมใช้กันกระแทกในงานบรรจุภัณฑ์ของ เครื่องใช้ไฟฟ้าต่างๆ
    เป็นต้น

-   งาน Block ได้แก่ ฉนวนกันความร้อนในห้องเย็นสำหรับงานประมง งาน ก่อสร้าง
    และงานประดิษฐ์ตกแต่ง เป็นต้น

  (4) โพลีออล

  ผลิตภัณฑ์โพลีออล ได้แก่ โพลีเอสเทอร์ และโพลีอีเทอร์โพลีออล (Polyether Polyol)
  เป็นวัตถุดิบสำหรับผลิตโพลียูรีเทน ซึ่งนำไปผลิตเป็นผลิตภัณฑ์ชนิดต่างๆ เช่น
  โฟมที่ใช้ในการทำเฟอร์นิเจอร์
  โฟมที่ใช้เป็นฉนวนกันการถ่ายเทความร้อนในอุตสาหกรรมก่อสร้างอาคาร
  และอุปกรณ์ทำความเย็นต่างๆ และโฟมสังเคราะห์ซึ่งใช้ทำพื้นรองเท้า โดยใช้ Propylene
  Oxide ซึ่งนำเข้าจากต่างประเทศเป็นวัตถุดิบหลัก

  ผลิตภัณฑ์โพลีออลดำเนินการผลิตและจำหน่ายโดย บริษัท ไออาร์พีซี โพลีออล จำกัด
  ซึ่งเป็นบริษัทฯ ย่อยในสัดส่วนร้อยละ 99.99 มีกำลังการผลิต 25,000 ตันต่อปี
  โดยมีโรงงานตั้งอยู่ในเขตประกอบการอุตสาหกรรมเดียวกับไออาร์พีซีที่จังหวัดระยอง

  (5) กลุ่มผลิตภัณฑ์พิเศษหรือผลิตภัณฑ์นวัตกรรม

  บริษัทฯ และบริษัทในเครือให้ความสำคัญกับการวิจัยและพัฒนาอย่างต่อเนื่อง
  ด้วยการพัฒนาองค์ความรู้ภายใน (Self Development)
  เพื่อรองรับความต้องการของลูกค้าที่หลากหลาย และภาวะเศรษฐกิจที่เปลี่ยนแปลงอย่างรวดเร็ว
  ตลอดจนสามารถตอบสนองความต้องการและคาดหวังของลูกค้าได้อย่างสูงสุด
  รวมถึงใส่ใจต่อการรักษาสิ่งแวดล้อมและตอบโจทย์ผู้บริโภคในยุคทศวรรษใหม่ที่เน้นคุณภาพชีวิตที่ดียิ่งขึ้น
  ผลจากการวิจัยและพัฒนาดังกล่าว ในปีที่ผ่านมาบริษัทฯได้เปิดตัวผลิตภัณฑ์ใหม่ๆ ได้แก่
  การเปิดตัวผลิตภัณฑ์ Green ABS ภายใต้ชื่องาน “IRPC Styrenics Imagination World”
  ในเดือนกุมภาพันธ์ 2553 และเปิดตัวผลิตภัณฑ์กลุ่มโพลีโอเลฟินส์ ภายใต้ชื่องาน “Next
  Generation Polyolefins for Better life” ในเดือนพฤศจิกายน 2553
  ซึ่งนับว่าบริษัทฯ ได้ ก้าวสู่การเป็นผู้ผลิตสินค้าในกลุ่มผลิตภัณฑ์พิเศษและผลิตภัณฑ์นวัตกรรม
  เพื่อรองรับกับวิสัยทัศน์ของบริษัทฯ คือ “บริษัทปิโตรเคมีครบวงจรชั้นนำของเอเชียภายในปี
  2557” โดยบริษัทฯ
  คาดว่าสินค้าในกลุ่มผลิตภัณฑ์พิเศษบางชนิดจะสามารถผลิตได้ในเชิงพาณิชย์ในปี 2556-2557
  เป็นต้นไป

สำหรับกลุ่มผลิตภัณฑ์พิเศษที่เปิดตัวใหม่ แบ่งเป็นกลุ่มสไตรีนิค 5 ผลิตภัณฑ์ ประกอบด้วย

1.  Green ABS เป็นผลิตภัณฑ์ที่บริษัทฯ สามารถผลิตได้เป็นรายแรกในโลก
    และได้จดลิขสิทธิ์กระบวนการผลิตเป็นที่เรียบร้อยแล้ว
    โดยการนำเอายางธรรมชาติมาทดแทนการใช้ยางสังเคราะห์ในการผลิตเม็ดพลาสติก ABS
    ซึ่งนวัตกรรมนี้ สามารถนำไปเป็นโครงการช่วยเหลือเกษตรกร และลดการนำเข้า
    อีกทั้งยังเป็นไปตามโครงการกลไกพัฒนาที่สะอาดด้วย

2.  Anti–dripping Additive
    เป็นสารเติมแต่งสำหรับโพลิเมอร์ที่มีคุณสมบัติช่วยป้องกันการหยดตัวของโพลิเมอร์เมื่อติดไฟ
    ซึ่งบริษัทฯ ได้พัฒนาขึ้นด้วยนาโนเทคโนโลยี ทำให้สามารถกระจายตัวได้ดีในโพลิเมอร์
    อีกทั้งยังสามารถจัดเก็บได้ที่อุณหภูมิห้อง
    ซึ่งช่วยลดต้นทุนในด้านการเก็บรักษาและการจัดส่งผลิตภัณฑ์
    เหมาะสำหรับการเติมโพลิเมอร์หลากหลายชนิดที่ต้องการ
    เพิ่มคุณสมบัติเกี่ยวกับการหน่วงไฟตามมาตรฐาน UL-94 (V.0) ปัจจุบันบริษัทฯ
    ได้นำสารเติมแต่งนี้ไปพัฒนาผลิตภัณฑ์เม็ดพลาสติก ABS-Flame Retardant Grade
    ให้มีคุณสมบัติดียิ่งขึ้นด้วย

3.  Methyl Methacrylate – Butadiene Styrene (MBS) เป็นผลิตภัณฑ์สารเติมแต่ง
    ซึ่งใช้เป็นวัตถุดิบในการผลิตพลาสติกที่ต้องการเพิ่มคุณสมบัติความทนทานต่อแรงกระแทกของพลาสติกชนิด
    PVC, PC/ABS หรือ PC โดยมีทั้งชนิดโปร่งแสงและทึบแสง ซึ่งสามารถนำ MBS
    ไปใช้ได้ในงานหลายรูปแบบ เช่น ช่วยให้ผลิตภัณฑ์มีความทนต่อแรงกระแทก
    และคงคุณสมบัติในเรื่องความใส ลดต้นทุนในการผลิตผลิตภัณฑ์
    โดยสามารถเพิ่มคุณสมบัติความทนทานต่อแรงกระแทกของพลาสติกชนิด PV, PC/ABS หรือ PC
    และมีคุณสมบัติทนทานต่อความร้อนขณะใช้งานได้อย่างดี

4.  Anti–bacteria Agent เป็นผลิตภัณฑ์ใหม่ที่ใช้เทคโนโลยีการผลิตระดับนาโน
    มีคุณสมบัติในการยับยั้งการเจริญเติบโตและกำจัดเชื้อแบคทีเรียได้เป็นอย่างดี
    สามารถนำไปใช้เป็นสารเติมแต่ง (Additive) ในเม็ดพลาสติกหลากหลายชนิด ไม่ว่าจะเป็น
    ABS, PS หรือ PP
    เพื่อเพิ่มคุณสมบัติด้านการยับยั้งเชื้อแบคทีเรียในผลิตภัณฑ์โดยไม่ส่งผลต่อคุณสมบัติเดิมของเม็ดพลาสติก

5.  ABS Powder เป็นผลิตภัณฑ์โพลิเมอร์ชนิด ABS ในรูปแบบผง
    เหมาะสำหรับผู้ผลิตที่ต้องการคุณสมบัติการกระจายตัวของโพลิเมอร์ที่ดีกว่าการใช้เม็ดพลาสติกแบบเดิม
    สามารถนำไปใช้กับเม็ดพลาสติก PVC, PC หรือ PC/ABS
    ซึ่งจะช่วยเพิ่มคุณสมบัติในด้านการทนต่อแรงกระแทกและทนต่อความร้อน

  ผลิตภัณฑ์กลุ่มโพลิโอเลฟินส์ 6 ผลิตภัณฑ์ ประกอบด้วย

1.  Ultra High Molecular Weight Polyethylene (UHMW-PE) มีลักษณะเป็นผงสีขาวขุ่น
    ทึบแสง มีความหนาแน่นของโมเลกุลสูงกว่าโพลิเอทิลีนทั่วไปถึง 10 เท่า
    สามารถนำไปขึ้นรูปได้ หลายวิธีเช่น Compression, RAM Extrusion, Gel Spinning
    เป็นต้น โดยมีอุณหภูมิในการใช้งานตั้งแต่ -200 ถึง 200 องศาเซลเซียส
    ด้วยคุณสมบัติที่ดีกว่าข้อต่อและเฟืองเหล็ก
    เหมาะสำหรับงานหลากหลายประเภทที่ต้องการความเหนียว แข็งแรง ทนทานต่อการเสียดสี
    และการกัดกร่อนของสารเคมี

2.  Baby Bottle Polypropylene เป็นทางเลือกใหม่ของเม็ดพลาสติก
    ที่ได้รับการพัฒนาคุณลักษณะให้โดดเด่นและขึ้นรูปง่ายยิ่งขึ้นทั้งแบบฉีดและแบบเป่า
    ด้วยคุณสมบัติการทนความร้อนเกินกว่า100 องศาเซลเซียส การทรงรูปดี
    มีความใสพิเศษและมีอัตราการหดตัวต่ำ ไม่มีสารก่อมะเร็ง จึงมั่นใจได้ว่าปลอดภัยสำหรับเด็ก

3.  Antimicrobial compound คือผลิตภัณฑ์ในกลุ่มโพลิโอเลฟินส์
    ที่ได้เพิ่มคุณสมบัติด้านการยับยั้งเชื้อจุลินทรีย์ต่างๆ โดยเฉพาะอย่างยิ่งเชื้อแบคทีเรีย
    โดยไม่ส่งผลต่อคุณสมบัติของเม็ดพลาสติก
    ซึ่งนับเป็นการยกระดับคุณภาพชีวิตในปัจจุบันให้มีความปลอดภัยมากยิ่งขึ้น
    และได้รับความนิยมอย่างแพร่หลายในอุตสาหกรรมบรรจุภัณฑ์สำหรับอาหารและในวงการแพทย์
    รวมทั้งเครื่องใช้ในครัวเรือน

4.  LPG Gas Cylinder Composite เป็นผลิตภัณฑ์เม็ดพลาสติกชนิด HDPE (High Density
    Polyethylene) และ PP (Polypropylene) ในรูปแบบของถังก๊าซแอลพีจี (LPG)
    ที่ใช้วัสดุหลักจากโพลิเมอร์
    แข็งแรงทนทานต่อแรงกระแทกและการกัดกร่อนของสารเคมีน้ำหนักเบา ไม่เป็นสนิม
    สามารถออกแบบให้มีรูปทรงที่ทันสมัย มองเห็นปริมาณของก๊าซภายใน มีอายุการใช้งานนานถึง
    20-30 ปีและได้คุณภาพตามมาตรฐานอุตสาหกรรม

5.  Marine Pipe HDPE Pipe Grade คอมพาวนด์สูตรพิเศษที่มีคุณสมบัติป้องกันหอยเจาะท่อ
    ซึ่งแก้ปัญหาหอยเจาะทำลายท่อโพลิเอทิลีนในพื้นที่บริเวณชายฝั่งทะเลและพื้นที่น้ำกร่อย

6.  Natural Coloring and Additive Carrier System

  6.1 Natural Coloring เป็นเม็ดพลาสติกที่มีส่วนผสมของสีที่สกัดจากธรรมชาติ
  เพื่อลดการใช้สีสังเคราะห์จาก
  ปิโตรเคมี เช่น สีเขียวจากผักโขม (Spinach) สีน้ำตาลจากคาราเมล (Caramel) เป็นต้น
  สามารถลดปัญหาเรื่องสารพิษและสารโลหะหนักตกค้าง
  โดยเฉพาะในด้านความคงตัวของสีที่ไม่มีความแตกต่างจากการใช้สีสังเคราะห์

  6.2 Master Batch Carrier เป็นผลิตภัณฑ์ HDPE รูปแบบใหม่ที่มีลักษณะเป็นผงละเอียดสีขาว
  ทำให้สามารถรวมตัวกับผงสีและสารเติมแต่งได้เป็นอย่างดี และมีค่าดัชนีการไหลที่สูงถึง 33
  กรัม/10 นาที ด้วยคุณสมบัติเด่นดังกล่าว ทำให้การกระจายตัวของผงสีและสารเติมแต่งต่างๆ
  มีประสิทธิภาพมากยิ่งขึ้น

  6.3 Synthetic Polyethylene Wax
  เป็นผลิตภัณฑ์ที่เกิดจากความมุ่งมั่นในการพัฒนากระบวนการผลิตให้เกิดประสิทธิภาพสูงสุด
  ซึ่งมีคุณสมบัติช่วยเสริมการกระจายตัวของโพลิเมอร์และผงสีในการ Compound และงาน
  Master Batch เพิ่มความมันเงาให้พื้นผิววัสดุ เพิ่มความคงทนต่อรอยขีดข่วน นอกจากนี้
  ยังเป็นสารหล่อลื่นที่ใช้ในการ Compound Plastic & Chemical สำหรับงานฉีดขึ้นรูป

เพื่อตอกย้ำถึงการเปลี่ยนแปลงด้านพัฒนาการของผลิตภัณฑ์ บริษัทฯ
ได้จดทะเบียนชื่อตราสินค้าผลิตภัณฑ์
ปิโตรเคมีและเม็ดพลาสติกใหม่ ภายใต้ตราสินค้า POLIMAXX (โพลิแม็กซ์) โดยบริษัทฯ
ได้เปิดตัวตราสินค้าใหม่ในเดือนมีนาคม 2554 เพื่อให้สอดคล้องกับวิสัยทัศน์ของบริษัทฯ
และรองรับการเติบโตขององค์กรในอนาคต ซึ่งแสดงถึงเจตนารมณ์ของบริษัทฯ
ที่มุ่งมั่นในการดำเนินธุรกิจอย่างมีคุณภาพ พร้อมพัฒนาสินค้าและบริการอย่างไม่หยุดยั้ง
เพื่อตอบสนองความต้องการของลูกค้าและคู่ค้าทุกภาคส่วน

  4.1.2 ผลิตภัณฑ์ปิโตรเลียม

  ผลิตภัณฑ์ปิโตรเลียมของบริษัทแบ่งได้ ดังนี้

(1) น้ำมันเชื้อเพลิง

-   น้ำมันเบนซิน (Gasoline) คือน้ำมันเชื้อเพลิงสำหรับเครื่องยนต์เบนซิน แบ่งโดย ค่าอ๊อกเทน
    ซึ่งเป็นตัวเลขที่แสดงคุณสมบัติต้านทานการน๊อคของเครื่องยนต์ ตามข้อกำหนดของรัฐ
    น้ำมันเบนซินของบริษัท แบ่งออกเป็น น้ำมันเบนซินไร้สารตะกั่ว ULG91, น้ำมันแก๊สโซฮอล์
    GSH 95 และ Gasohol Base ซึ่งเป็นเบนซินพื้นฐานสำหรับนำไปผลิตเป็น Gasohol
    และตั้งแต่เดือนกันยายน 2553 บริษัทฯ ได้เริ่มการขายน้ำมันแก๊สโซฮอล์เพิ่มอีกหนึ่งเกรดคือ
    GSH 91

-   น้ำมันดีเซลหมุนเร็ว (Diesel)
    ใช้เป็นเชื้อเพลิงสำหรับเครื่องยนต์ดีเซลหมุนเร็วที่ใช้ในอุตสาหกรรม และยานพาหนะ เช่น
    รถยนต์ รถบรรทุก เรือประมง เรือโดยสาร รถแทรกเตอร์
    ปัจจุบันได้มีการผสมไบโอดีเซลในสัดส่วน 3% และ 5%
    ตามนโยบายของรัฐบายเพื่อส่งเสริมการใช้พลังงานทดแทน

-   น้ำมันเตา (Fuel Oil)
    เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบใช้ประโยชน์มากในงานอุตสาหกรรม
    การคมนาคมขนส่ง และใช้ในการผลิตกระแสไฟฟ้า

-   ก๊าซปิโตรเลียมเหลว หรือก๊าซหุงต้ม (Liquefied Petroleum Gas – LPG) คือ
    สารประกอบไฮโดรคาร์บอน พวกก๊าซโปรเพน
    และก๊าซบิวเทนส่วนใหญ่นำไปใช้ในงานหุงต้มในครัวเรือนอีกทั้งยังสามารถนำไปใช้ในงานอุตสาหกรรมต่างๆ
    นอกจากนี้ยังใช้เป็นเชื้อเพลิงสำหรับเครื่องยนต์เบนซินได้

  (2) น้ำมันหล่อลื่นพื้นฐาน (Lube Base Oil)

  น้ำมันหล่อลื่นพื้นฐษน คือ ผลิตภัณฑ์น้ำมันที่ได้จากผลิตภัณฑ์ส่วนหนักจากหอกลั่น
  ซึ่งนำไปผลิตเป็นน้ำมันหล่อลื่นเกรดต่างๆ ปัจจุบันบริษัทฯ เป็นผู้ผลิตน้ำมันหล่อลื่นพื้นฐานหลายเกรด
  ได้แก่

  60 SNO ใช้เป็นวัตถุดิบในการผลิตน้ำมันหล่อลื่น ประเภทน้ำมันหม้อแปลงไฟฟ้า
  น้ำมันที่ใช้กับเครื่องทำความเย็น เป็นต้น

  150 SNO ใช้เป็นวัตถุดิบผลิตน้ำมันหล่อลื่นสำหรับอุตสาหกรรมการผลิตทุกชนิด

  500 SNO ใช้เป็นวัตถุดิบสำหรับอุตสาหกรรมน้ำมันหล่อลื่นสำหรับรถยนต์ทุกชนิด

  150 BS ใช้ในอุตสาหกรรมเครื่องจักรที่มีแรงเสียดทานมาก เช่น เครื่องยนต์รถบรรทุก รถไฟ
  เครื่องเรือเดินทะเล เป็นต้น

  นอกจากนี้บริษัทฯ ได้คิดค้นและพัฒนาผลิตภัณฑ์นวัตกรรมในกลุ่มน้ำมันหล่อลื่นพื้นฐาน ได้แก่
  น้ำมันยาง TDAE (Treated Distillate Aromatic Extract) และ RAE (Residue
  Aromatic Extract) ซึ่งใช้เป็นวัตถุดิบสำหรับผลิตยางรถยนต์ โดยลดปริมาณ Polycyclic
  Aromatic Hydrocarbon (PAHs) ซึ่งเป็นสารก่อมะเร็ง เพื่อเพิ่มความปลอดภัยต่อผู้บริโภค

(3) ผลิตภัณฑ์ปิโตรเลียมอื่นๆ

  (3.1) แนฟทา (Naphtha) คือ ผลิตภัณฑ์น้ำมันส่วนเบาที่ได้จากการกระบวนการกลั่นน้ำมันดิบ
  ใช้เป็นวัตถุดิบหลักสำหรับโรงงานปิโตรเคมี

  (3.2) ลองเรสซิดิว คือ ผลิตภัณฑ์ส่วนหนักจากการกระบวนการกลั่นน้ำมัน
  ใช้เป็นวัตถุดิบสำหรับการผลิตน้ำมันหล่อลื่นพื้นฐาน

  (3.3) ยางมะตอย (Asphalt) เป็นสารประกอบไฮโดรคาร์บอนหลายชนิด และสารอินทรีย์อื่นๆ
  ซึ่งรวมเรียกว่า บิทูเมน มีลักษณะเป็นของเหลวข้นและหนืด
  ยางมะตอยเป็นผลิตภัณฑ์ส่วนที่หนักที่สุดที่ได้จากกระบวนการกลั่นน้ำมันดิบ ใช้สำหรับทำถนน
  ลานจอดรถ วัสดุกันซึม

  4.2 การตลาดและภาวะการแข่งขัน

4.2.1 การตลาดและภาวะการแข่งขันของผลิตภัณฑ์เม็ดพลาสติก

(ก) กลยุทธ์การแข่งขัน

  (1) กลยุทธ์ราคา

เนื่องจากผลิตภัณฑ์เม็ดพลาสติกเป็นสินค้าที่มีความเคลื่อนไหวของราคาค่อนข้างสูง
ตามปัจจัยหลายประการ โดยเฉพาะปัจจัยด้านต้นทุนวัตถุดิบตั้งแต่ น้ำมันดิบ แนฟทา และโมโนเมอร์
รวมถึงปัจจัยด้านอุปสงค์และอุปทานทั้งตลาดในประเทศและตลาดโลก ดังนั้น บริษัทฯ
จึงมีนโยบายกำหนดราคาโดยพิจารณาตามปัจจัยดังกล่าว โดยใช้ราคาอ้างอิงจาก ICIS CFR
South East Asia เป็นพื้นฐาน ประกอบกับปัจจัยภายใน อาทิ สินค้าคงคลัง และต้นทุนการผลิต
เพื่อให้สามารถแข่งขันได้ทั้งในประเทศและต่างประเทศ
โดยเน้นการเป็นผู้ผลิตที่มีต้นทุนต่ำจากการที่บริษัทฯ ดำเนินธุรกิจทางด้านผลิตปิโตรเคมีแบบครบวงจร
รวมถึงมีระบบสนับสนุนการผลิต เช่น คลังเก็บวัตถุดิบ ท่าเรือน้ำลึก อย่างเพียบพร้อม ทำให้บริษัทฯ
มีความได้เปรียบในด้านต้นทุน จึงสามารถแข่งขันได้ในภาวะที่ราคาผลิตภัณฑ์ในตลาดตกต่ำ

  (2) คุณภาพสินค้า

จากการที่บริษัทฯ เป็นผู้บุกเบิกอุตสาหกรรมปิโตรเคมีรายแรกของประเทศ
มีประสบการณ์ในการพัฒนาและวิจัยความต้องการสินค้าร่วมกับลูกค้าอย่างใกล้ชิดและต่อเนื่องเป็นระยะเวลายาวนาน
รวมทั้งผลิตภัณฑ์เม็ดพลาสติกทุกประเภทของบริษัทฯ ได้รับการรับรองมาตรฐาน ISO9001
จึงส่งผลให้บริษัทฯ
มีศักยภาพอย่างสูงในการสร้างความมั่นใจให้แก่ลูกค้าในด้านคุณภาพสินค้าที่ได้มาตรฐานสากล
รวมถึงการจัดหาและการพัฒนาผลิตภัณฑ์เม็ดพลาสติกใหม่ๆ
ที่สามารถตอบสนองความต้องการของลูกค้าทั้งในประเทศและต่างประเทศได้อย่างมีประสิทธิภาพ
ทั้งนี้ บริษัทฯ สามารถผลิตเม็ดพลาสติกทั้งที่เป็นเกรด Natural, Color Compounds และ
Composites ซึ่งเป็นเม็ดพลาสติกผสมสีและเติมสารเสริมแรงต่างๆ
ด้วยจุดเด่นของเม็ดพลาสติกดังกล่าว
จึงทำให้บริษัทฯสามารถตอบสนองความต้องการใช้งานเฉพาะด้านของลูกค้า เช่น
งานผลิตชิ้นส่วนเครื่องใช้ไฟฟ้า และชิ้นส่วนยานยนต์ เป็นต้น โดยโรงงาน Compounding และ
Composites ดังกล่าวตั้งอยู่ภายในบริเวณเดียวกันกับโรงงานผลิตเม็ดพลาสติกอื่นๆ
และอยู่ภายใต้การจัดการของกลุ่มไออาร์พีซี
จึงทำให้มีความสะดวกและมีความคล่องตัวในการตอบรับคำสั่งซื้อแบบเฉพาะเจาะจง (Tailor
Made) ของลูกค้า อีกทั้งบริษัทฯ ยังมีแผนกบริการด้านเทคนิค
ซึ่งสามารถให้คำแนะนำในการเลือกใช้เม็ดพลาสติกที่เหมาะสมก่อนการขาย
และให้คำปรึกษาและร่วมแก้ไขปัญหากับลูกค้าหลังการขายอีกด้วย

นอกจากนี้ บริษัทฯ ยังคำนึงถึงการดูแลรักษาสิ่งแวดล้อมอาชีวอนามัยและความปลอดภัย
โดยกำหนดนโยบายการรักษาสิ่งแวดล้อมและความปลอดภัยของพนักงานและชุมชน
อย่างเป็นรูปธรรมในทุกๆ ผลิตภัณฑ์ ทั้งนี้ บริษัทฯ ได้รับการรับรองมาตรฐาน ISO14001 และมอก.
18001 ในเม็ดพลาสติกทุกชนิด อีกทั้งในปี 2554 โรงงานผลิตเอทธิลีน เม็ดพลาสติกโพลีเอทธิลีน
เม็ดพลาสติกโพลีโพรพิลีน และเม็ดพลาสติกโพลีสไตรีน
ยังได้มาตรฐานความรับผิดชอบของผู้ประกอบการอุตสาหกรรมต่อสังคม [Standard for
Corporate Social Responsibility (CSR-DIW)] จากกรมโรงงานอุตสาหกรรม

บริษัทฯ ดูแลและควบคุมอย่างเข้มงวดตลอดห่วงโซ่อุปทาน และกระบวนการผลิตอย่างดีเยี่ยม
ทำให้บริษัทฯ ได้รับประกาศนียบัตรคู่ค้าสีเขียว (Certificate of Green Partner)
จากคู่ค้าที่มีนโยบายเข้มงวดด้านผลิตภัณฑ์เพื่อสิ่งแวดล้อม นอกจากนี้ บริษัทฯได้ผ่านการค้นคว้าทดลอง
ปรับปรุงคุณภาพของผลิตภัณฑ์ให้ปราศจากสารต้องห้าม 6 ชนิด
ตามระเบียบสหภาพยุโรปซึ่งเป็นระเบียบว่าด้วยการใช้สารอันตรายในผลิตภัณฑ์เครื่องใช้ไฟฟ้าและอิเลคทรอนิกส์
(RoHS) รวมถึงการจดทะเบียนสารเคมีตามระเบียบ REACH อีกด้วย

ในปี 2554 บริษัทฯ ในฐานะที่เป็นผู้ผลิตและจำหน่ายเม็ดพลาสติกโพลิเอทิลีนความหนาแน่นสูง
(HDPE)
โพลิโพรพิลีน (PP) โพลิสไตรีน (PS) และโพลิสไตรีนที่ขยายตัวได้ (EPS)
รายแรกในประเทศไทย ที่ได้รับการขึ้นทะเบียนฉลากลดคาร์บอน
ซึ่งแสดงให้เห็นถึงเจตนารมณ์ที่มุ่งมั่นของไออาร์พีซีในฐานะตัวแทนของภาคอุตสาหกรรมที่ให้ความร่วมมือในการลดปัญหาภาวะโลกร้อน
และแสดงความรับผิดชอบต่อสังคม
รวมทั้งเป็นการเตรียมความพร้อมในการพัฒนาไปสู่มาตรฐานระดับสากล เช่น
มาตรฐานด้านการจัดการสิ่งแวดล้อม (ISO 14040) การประเมินวัฎจักรชีวิต (Life Cycle
Assessment: LCA) หรือ ISO 14067 มาตรฐานการประเมินผลคาร์บอนฟุตพรินทร์ของผลิตภัณฑ์
(Carbon Footprint of Product: CFP)

  (3) ความหลากหลายของผลิตภัณฑ์

ปัจจุบันกลุ่มบริษัทไออาร์พีซีมีกำลังการผลิตเม็ดพลาสติกกว่า 8 แสนตันต่อปี
ประกอบด้วยเม็ดพลาสติกหลากหลายประเภท ได้แก่ HDPE PP EPS PS ABS และ SAN
ทำให้การเสนอผลิตภัณฑ์ให้กับลูกค้าได้รับความสะดวกและยืดหยุ่นมากขึ้น
เนื่องจากเม็ดพลาสติกบางประเภทสามารถทดแทนกันได้ในบางตลาด เช่น HDPE สามารถทดแทน
PP ได้ในงานฉีดเครื่องใช้ภายในครัวเรือน งานถุงสาน ผ้าใบสาน ดังนั้น
การเลือกใช้เม็ดพลาสติกขึ้นกับปัจจัยหลายประการ เช่น คุณสมบัติของเม็ดพลาสติกแต่ละประเภท
ราคา และอุปทานในตลาด
อีกทั้งการเป็นผู้ผลิตเม็ดพลาสติกที่หลากหลายเป็นการเพิ่มโอกาสทางธุรกิจ โดยบริษัทฯ
และตัวแทนจำหน่ายทั้งในประเทศและต่างประเทศสามารถเสนอขายเม็ดพลาสติกได้หลากหลาย
สามารถลดต้นทุนการขายเฉลี่ยต่อหน่วยในการทำตลาดได้อีกด้วย

(4) กลยุทธ์การบริการงานขาย

บริษัทฯ
ได้ดำเนินการพัฒนาและประยุกต์ใช้งานระบบการบริการงานขายและการจัดส่งผ่านสื่ออิเล็กทรอนิคส์ที่ทันสมัย
และได้นำระบบดังกล่าวมาใช้งานแล้ว โดยในปี 2550 บริษัทฯ เริ่มพัฒนาระบบ IDEAL (IRPC
Digital E-COMMERCE ACCOUNT AND LOGISTIC SYSTEM)
เป็นระบบรองรับการทำธุรกรรมการซื้อขาย Online แบบ Business to Business (B2B)
ต่อมาในปี 2552ได้มีการพัฒนาระบบ B2B ผ่านระบบโทรศัพท์มือถือ (PDA) Personal Digital
Assistant นอกจากนี้ยังมีระบบ Pro-Export system (PES)
เป็นระบบจัดทำเอกสารส่งออกทางอิเล็คทรอนิคส์ รวมทั้งระบบ E-Tracking
เป็นระบบติดตามสถานะการจัดส่งสินค้าต่างประเทศโดยการเชื่อมต่อกับwebsite
ของบริษัทจัดส่งสินค้า ซึ่งช่วยอำนวยความสะดวก รวดเร็ว ถูกต้องแม่นยำ ทันสมัย
และครบวงจรในแบบ Real time และในปี 2553 บริษัทฯ ได้พัฒนาระบบการอนุมัติราคาผ่าน web
และผ่านระบบมือถือ นอกจากนี้บริษัทฯ ได้เริ่มพัฒนาระบบ CRM (Customer Relationship
Management) เพื่อบริหารจัดการฐานข้อมูลลูกค้าให้เกิดประสิทธิภาพสูงสุด

ในปี 2554 บริษัทฯ มีแผนการพัฒนาระบบ ideal ดังนี้

-   พัฒนาระบบ E-Invoice โดยตัวแทนจำหน่าย (Agent) หรือลูกค้าที่เข้าใช้ระบบ สามารถ
    Download เอกสาร Invoice ได้จากระบบ ideal

-   พัฒนาการใช้งานระบบ ideal ถึงระดับลูกค้าปลายทาง (End User)
    เพื่อเพิ่มช่องทางในการจำหน่ายและการชำระเงินให้ไปถึงลูกค้าปลายทางมากขึ้น
    จากปัจจุบันที่ใช้งานได้ในระดับตัวแทนจำหน่ายเม็ดพลาสติก (Agent)

-   พัฒนาการใช้งานระบบ ideal บน Tablet รวมถึงพัฒนาการใช้งานบน Smart Phone
    ให้หลากหลายมากขึ้น

-   ปรับปรุงหน้าจอระบบ ideal (Theme Design)
    โดยผู้ใช้สามารถสร้างหน้าจอที่เป็นรูปแบบเฉพาะของตัวเองได้ รวมถึงสามารถเปิดเพลงได้
    เพื่อสร้างบรรยากาศที่ดีในการทำงาน

-   เพิ่มการเชื่อมต่อระบบ E-Payment กับธนาคารพาณิชย์เพิ่มขึ้น
    เพื่อเป็นการอำนวยความสะดวกให้กับตัวแทนจำหน่าย (Agent) และลูกค้า (End User)
    และทำให้เกิดการแข่งขันระหว่างธนาคารพาณิชย์ โดย Agent
    สามารถที่จะสามารถใช้แหล่งเงินทุนที่ต้นทุนต่ำที่สุด

-   เชื่อมต่อระบบ ideal กับระบบ icons (Customer Oriented Network System)
    เพื่อเป็นฐานข้อมูลในการวิเคราะห์ ตัดสินใจให้แก่ผู้บริหารและเจ้าหน้าที่ที่เกี่ยวข้องของบริษัทฯ

(ข) ลักษณะของลูกค้า

ลูกค้ากลุ่มเม็ดพลาสติกของบริษัทฯ ส่วนใหญ่เป็นตัวแทนจำหน่าย (Agent) โดยบริษัทฯ
ไม่มีการขายสินค้าให้ลูกค้ารายใดรายหนึ่งเกินร้อยละ 30 ของยอดขาย
และไม่มีข้อผูกพันว่าจะขายให้ลูกค้ารายใดรายหนึ่งเกินกว่าร้อยละ 30 ของยอดขายในอนาคต ดังนั้น
บริษัทฯ จึงไม่มีความเสี่ยงในการพึ่งพาลูกค้ารายใดรายหนึ่ง

(ค) การจำหน่าย และช่องทางการจัดจำหน่าย

(1) การขายในประเทศ

ในปี 2553 สำนักงานคณะกรรมการพัฒนาเศรษฐกิจและสังคมแห่งชาติ
ประกาศอัตราการเจริญเติบโตทางเศรษฐกิจของประเทศไทยว่าสามารถขยายตัวได้ถึงร้อยละ 7.8
โดยเศรษฐกิจไทยได้รับอานิสงค์จากการฟื้นตัวของเศรษฐกิจโลก
มูลค่าการส่งออกในรูปเงินเหรียญสหรัฐปรับตัวเพิ่มขึ้น การบริโภคของภาคครัวเรือน
รวมทั้งอัตราการว่างงานอยู่ในเกณฑ์ต่ำ
จากการที่เม็ดพลาสติกเป็นวัตถุดิบพื้นฐานที่สำคัญของการผลิตโดยรวมของประเทศ บริษัทฯ
จึงมีนโยบายเน้นการขายในประเทศ ในปี 2553 บริษัทฯ มียอดขายเม็ดพลาสติกในประเทศร้อยละ
59 และร้อยละ 90 ของยอดขายในประเทศเป็นการขายผ่านตัวแทนจำหน่าย 20 บริษัท
โดยมีสัญญาการแต่งตั้งผู้แทนจำหน่าย
และตัวแทนจำหน่ายส่วนใหญ่มีความสัมพันธ์ทางธุรกิจมาเป็นเวลานานกว่า 20 ปี จากการที่บริษัทฯ
เป็นผู้ผลิตผลิตภัณฑ์ปิโตรเคมีครบวงจร และมีผลิตภัณฑ์ที่หลากหลาย
จึงส่งผลให้ตัวแทนจำหน่ายสามารถประหยัดค่าใช้จ่ายในด้านค่าการตลาดและการบริหารจัดการ
ทำให้ความสัมพันธ์ทางธุรกิจระหว่างบริษัทฯ กับตัวแทนจำหน่ายมีความมั่นคงยิ่งขึ้น นอกจากนี้บริษัทฯ
ยังมีการขายตรงให้กับลูกค้าที่มีความน่าเชื่อถือ
โดยพิจารณาถึงความพร้อมและความสามารถในการชำระเงิน ทั้งนี้ ในปี 2553 บริษัทฯ
มียอดขายตรงร้อยละ 12 ของยอดขายภายในประเทศ

(2) การขายส่งออก

ในปี 2553 บริษัทมียอดขายต่างประเทศของผลิตภัณฑ์เม็ดพลาสติก ในสัดส่วนร้อยละ 41
โดยขายผ่านตัวแทนการค้าในต่างประเทศ ซึ่งมีความสัมพันธ์ใกล้ชิดทางธุรกิจกับบริษัทฯ
เป็นระยะเวลายาวนาน โดยกลยุทธ์ทางการตลาดของบริษัทฯ
จะเน้นจุดแข็งด้านคุณภาพและความหลากหลายของผลิตภัณฑ์ การบริการด้านเทคนิค
และการให้คำปรึกษาด้านพัฒนาผลิตภัณฑ์
โดยตัวแทนเหล่านี้มีเครือข่ายใกล้ชิดกับผู้ใช้ปลายทางอย่างกว้างขวางในตลาดหลักที่มีปริมาณการใช้เม็ดพลาสติกสูง
ได้แก่ ฮ่องกง จีน เวียดนาม บังกลาเทศ ตุรกี และปากีสถาน เป็นต้น นอกจากนี้ บริษัทฯ
ยังได้ขยายตลาดส่งออกไปยังภูมิภาคอื่น เช่น แอฟริกา ยุโรป สหรัฐอเมริกา เอเชียตะวันออกกลาง
และออสเตรเลีย เป็นต้น ปัจจุบันบริษัทฯ สามารถขายเม็ดพลาสติกไปยังประเทศต่างๆ ได้มากกว่า
100 ประเทศทั่วโลก

(ง) สภาพการแข่งขัน

ในปี 2553 ภาวะอุตสาหกรรมปิโตรเคมีโดยภาพรวมขยายตัวเพิ่มขึ้นจากปีที่ผ่านมา
จากอุปสงค์ที่ขยายตัวเพิ่มขึ้น ตามเศรษฐกิจโลกที่ฟื้นตัวขึ้น
จากมาตรการกระตุ้นเศรษฐกิจในจีนและสหรัฐที่มีอย่างต่อเนื่องจากปี 2552
ถึงแม้ว่าในช่วงครึ่งปีแรกของปี 2553
ปริมาณผลิตภัณฑ์ที่เข้ามาในตลาดเพิ่มขึ้นจากตะวันออกกลางและจีน
และในช่วงครึ่งปีหลังกำลังการผลิตผลิตภัณฑ์ปิโตรเคมีขั้นปลายภายในประเทศเพิ่มขึ้นประมาณ 2
ล้านตันต่อปี อย่างไรก็ตาม
ราคาผลิตภัณฑ์ยังปรับตัวสูงขึ้นตามทิศทางของราคาวัตถุดิบคือน้ำมันดิบและแนฟทา
โดยราคาเม็ดพลาสติกในปี 2553 เทียบกับช่วงเดียวกันของปีก่อน ราคา PP เฉลี่ยอยู่ที่ 1,345
เหรียญสหรัฐต่อตัน เพิ่มขึ้นร้อยละ 24 และราคา HDPE เฉลี่ยอยู่ที่ 1,215 เหรียญสหรัฐต่อตัน
เพิ่มขึ้นร้อยละ 9 สำหรับราคาผลิตภัณฑ์ปิโตรเคมีสายโอเลฟินส์ ราคาเอทิลีนเฉลี่ยอยู่ที่ 1,076
เหรียญสหรัฐต่อตันเพิ่มขึ้นร้อยละ 25 ราคาโพรพิลีนเฉลี่ยอยู่ที่ 1,137
เหรียญสหรัฐต่อตันเพิ่มขึ้นร้อยละ 29

แนวโน้มอุตสาหกรรมปิโตรเคมีปี 2554

ปี 2554 IMF คาดว่าเศรษฐกิจโลกจะขยายตัวในอัตราร้อยละ 4.4 โดยประเทศในเอเชีย อาทิ
จีน อินเดีย มีอัตราการขยายตัวอยู่ในเกณฑ์สูงที่ร้อยละ 9.6 และ 8.4 ตามลำดับ
ส่วนสหภาพยุโรปขยายตัวเพียงร้อยละ 1.5 และสหรัฐขยายตัวร้อยละ 3 อย่างไรก็ตาม
ปัจจัยที่อาจส่งผลกระทบต่อการเติบโตทางเศรษฐกิจโลก อาทิ วิกฤตเศรษฐกิจในยุโรป
นโยบายคุมเข้มทางการเงินของจีน และการประท้วงในตะวันออกกลาง เป็นต้น

สำหรับเศรษฐกิจไทยในปี 2554 สำนักงานคณะกรรมการพัฒนาเศรษฐกิจและสังคมแห่งชาติ
คาดการณ์ว่าเศรษฐกิจจะขยายตัวอยู่ที่ร้อยละ 3.5-4.5 ชะลอลงจากที่ขยายตัวร้อยละ 7.8 ในปี
2553 เป็นผลมาจากแนวโน้มการขยายตัวของเศรษฐกิจโลกในปี 2554 ชะลอตัวจากปี 2553
ประกอบกับแนวโน้มการแข็งค่าของเงินบาท และราคาน้ำมันดิบเพิ่มสูงขึ้น
ส่งผลกระทบต่อต้นทุนการผลิตและธุรกิจส่งออก

ด้านอุปสงค์ของผลิตภัณฑ์ปิโตรเคมี
ภาวะเศรษฐกิจโลกเป็นปัจจัยที่สำคัญที่จะส่งผลต่ออุปสงค์ของผลิตภัณฑ์
ปิโตรเคมี โดยจีนยังคงเป็นผู้นำเข้าเม็ดพลาสติกรายใหญ่ ด้านภาวะการแข่งขันในปี 2554
คาดว่าจะขึ้นกับพื้นฐานของอุปสงค์และอุปทานในตลาดซึ่งเป็นไปตามทิศทางของราคาน้ำมันเป็นส่วนใหญ่
นอกจากนี้ กำลังการผลิตใหม่ๆ จากตะวันออกกลาง เช่น ซาอุดิอาระเบีย อิหร่าน
และประเทศในเอเชีย คาดว่ายังไม่สามารถเริ่มผลิตได้ตามแผนที่กำหนด
โดยเฉพาะในตะวันออกกลาง เนื่องจากยังประสบปัญหาทางด้านเทคนิค
ส่วนอัตราภาษีตามข้อตกลงเขตการค้าเสรีอาเซียน (AFTA)
ของผลิตภัณฑ์ปิโตรเคมีนำเข้าที่ปรับลงเป็นร้อยละ 0 ตั้งแต่วันที่ 1 มกราคม 2553
ยังไม่ส่งผลกระทบมากต่อราคาและอุปทานภายในประเทศ

รายชื่อผู้ผลิตและกำลังการผลิตเม็ดพลาสติกในประเทศ

หน่วย : พันตันต่อปี

  ---------- --------------------------------- ---------------- ----------
  ผลิตภัณฑ์     บริษัท                              กำลังการผลิต       ร้อยละ

  HDPE       บมจ.ไออาร์พีซี                       140              7%

             บจ.ไทยโพลิเอททีลีน                   980              51%

             บมจ.บางกอกโพลีเอททีลีน จำกัด          500              26%

             บมจ.ปตท.เคมิคอล จำกัด               300              16%

             รวม                               1,920            100%

  PP         บมจ.ไออาร์พีซี                       475              24%

             บจ.เอ็ชเอ็มซี โปลีเมอส์                755              39%

             บจ.ไทยโพลิเอททีลีน                   720              37%

             รวม                               1,950            100%

  ABS        บจ.ไทยเอบีเอส                      117              55%

             บจ.อินนิออส เอบีเอส (ประเทศไทย)      95               45%

             รวม                               212              100%

  EPS        บจ.ไทยเอบีเอส                      30               68%

             บจ.หมิงตี้ เคมิคอล                    14               32%

             รวม                               44               100%

  PS         บจ.ไทยเอบีเอส                      100              29%

             บจ.สยามโพลีสไตรีน                   150              44%

             บจ.ไทยสไตรีนิคส์                     90               26%

             รวม                               340              100%
  ---------- --------------------------------- ---------------- ----------

4.2.2 การตลาดและภาวะการแข่งขันของผลิตภัณฑ์น้ำมัน

บริษัทฯ เน้นการควบคุมคุณภาพของผลิตภัณฑ์น้ำมันให้ได้มาตรฐานตามที่กระทรวงพาณิชย์กำหนด
อีกทั้งยังเน้นการขายผ่านช่องทางที่กำไรสูงสุด
โดยกำหนดราคาน้ำมันให้เหมาะสมสอดคล้องกับสถานการณ์ของตลาด
และการร่วมมือกับบริษัทในเครือเพื่อให้เกิดประโยชน์สูงสุดในการวางกลยุทธ์การขาย

ลักษณะของลูกค้า หรือช่องทางการจำหน่าย แบ่งได้ดังนี้

-   การจำหน่ายให้ผู้ค้าขายตรง อุตสาหกรรม (Industry) เช่น บริษัทรถ
    และเรือขนส่งสินค้าและรถโดยสาร กิจการประเภทก่อสร้าง และอื่นๆ
    รวมทั้งการขายให้บริษัทในเครือด้วย

-   การจำหน่ายให้ลูกค้าขายส่ง (Wholesales/Jobber) ทั้งรายเล็กและรายใหญ่
    เพื่อไปจำหน่ายต่อให้กับผู้ค้าขายตรง และขายปลีก

-   การจำหน่ายให้ผู้ค้ามาตรา 7 เป็นการจำหน่ายให้กับบริษัทผู้ค้าน้ำมันทั้งขนาดใหญ่
    และปานกลาง ซึ่งมีคลังน้ำมันเป็นของตนเอง
    และนำน้ำมันเหล่านี้ไปจัดจำหน่ายต่อผ่านระบบเครือข่าย
    และช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง

-   การส่งออก (Export) ให้กับผู้ค้าน้ำมันในต่างประเทศ แบ่งเป็นการขายทางเรือ
    โดยมีตลาดหลักในเขตภูมิภาคเอเชีย เช่น สิงคโปร์ กัมพูชา และเวียดนาม
    และการส่งออกทางรถโดยมีตลาดหลักในประเทศแถบอินโดจีน เช่น จีนตอนใต้ กัมพูชา ลาว
    และพม่า ในปี 2553 บริษัทฯ มียอดส่งออกรวมคิดเป็นสัดส่วนร้อยละ 39
    ของยอดการจำหน่ายทั้งหมด

-   Bunker เป็นการจำหน่ายน้ำมันดีเซล หรือ Automotive Diesel Oil (ADO) และ
    น้ำมันเตา (Fuel Oil) ให้กับเรือที่มาใช้บริการท่าเทียบเรือของบริษัทฯ

-   Fishery เป็นการจำหน่ายน้ำมันให้กับสมาคมประมงในน่านน้ำ เป็นน้ำมันดีเซลชนิดกำมะถัน
    0.7% และเติมสีเขียว

  ตารางแสดงสัดส่วนปริมาณการจำหน่ายผลิตภัณฑ์น้ำมันของบริษัทฯ

+-----------------------------------------------+----------------------+
| ประเภทการจำหน่าย                               | สัดส่วน                |
+-----------------------------------------------+----------------------+
| 1.  การจำหน่ายให้ลูกค้าขายส่ง (Wholesales)         | 41%                  |
+-----------------------------------------------+----------------------+
| 2.  การส่งออก (รวม Bunker & Fishery)           | 39%                  |
+-----------------------------------------------+----------------------+
| 3.  การจำหน่ายให้ลูกค้ามาตรา 7                    | 15%                  |
+-----------------------------------------------+----------------------+
| 4.  การจำหน่ายให้ผู้ใช้อุตสาหกรรม (Industry)        | 5%                   |
+-----------------------------------------------+----------------------+

ภาวะการตลาดน้ำมัน

ราคาน้ำมันดิบในปี 2553 เคลื่อนไหวอยู่ในกรอบ 69-92 เหรียญสหรัฐต่อบาร์เรล
โดยราคาน้ำมันดิบดูไบเฉลี่ยอยู่ที่ 78 เหรียญสหรัฐต่อบาร์เรล ปรับเพิ่มขึ้นจากราคาเฉลี่ยในปี 2552
ที่ 62 เหรียญสหรัฐต่อบาร์เรล หรือเพิ่มขึ้นร้อยละ 26 ในปี 2553
โรงกลั่นภายในประเทศกลั่นน้ำมันในปริมาณ 961,764 บาร์เรลต่อวัน เพิ่มขึ้นร้อยละ 3 จากปี
2552 เนื่องจากการฟื้นตัวของสภาพเศรษฐกิจ ประกอบกับมาตรการกระตุ้นเศรษฐกิจของภาครัฐ
ส่งผลให้ปริมาณความต้องการใช้น้ำมันในประเทศปรับสูงขึ้น
ปริมาณความต้องการน้ำมันสำเร็จรูปในประเทศโดยรวมปรับเพิ่มขึ้นกว่าร้อยละ 3
โดยเฉพาะปริมาณการใช้ก๊าซหุงต้มเพิ่มขึ้นสูงถึงร้อยละ 16 ซึ่งเพิ่มขึ้นในทุกภาคการใช้
โดยเฉพาะภาคอุตสาหกรรมและปิโตรเคมี น้ำมันอากาศยานปรับเพิ่มขึ้นร้อยละ 6
เนื่องจากการฟื้นตัวของอุตสาหกรรมการท่องเที่ยว อย่างไรก็ดี
ราคาน้ำมันในตลาดโลกที่ปรับตัวสูงขึ้น ส่งผลให้ราคาขายปลีกน้ำมันหน้าสถานีบริการในประเทศในปี
2553 ปรับสูงขึ้นกว่าปี 2552 ค่อนข้างมาก
ซึ่งเป็นปัจจัยหนึ่งที่ส่งผลต่อปริมาณความต้องการใช้น้ำมันเบนซินและดีเซลภายในประเทศ
โดยการใช้น้ำมันเบนซินหดตัวร้อยละ 1.4 ส่วนการใช้น้ำมันดีเซลทรงตัวเมื่อเทียบกับปี 2552  

ผู้ประกอบการหลักในอุตสาหกรรมน้ำมันในประเทศที่สำคัญคือ ปตท. เชลล์ เอสโซ่ เชฟรอน
และบางจาก โดยมีส่วนแบ่งการตลาดในประเทศ มีดังนี้

  ----------------------------- -----------------------------------------
  บริษัท                          ส่วนแบ่งตลาดในประเทศ

  ปตท.                          36%

  เอสโซ่                         12%

  เชลล์                          10%

  เชฟรอน                        9%

  บางจาก                        9%

  ไออาร์พีซี                       5%

  ผู้ค้ารายย่อยอื่นๆ                  19%
  ----------------------------- -----------------------------------------

นอกจากกลยุทธ์ด้านราคา ซึ่งบริษัทฯ เน้นการปรับราคาที่สามารถแข่งขันได้
เพื่อรักษาส่วนครองตลาดเดิม อีกทั้งเพิ่มจำนวนลูกค้าและปริมาณการจำหน่าย
โดยรักษาระดับค่าการตลาดให้อยู่ในระดับที่เหมาะสม รวมถึงด้านการบริการ ที่บริษัทฯ มีให้กับลูกค้า
ดังนี้

-   คลังน้ำมัน บริษัทมีคลังน้ำมันจำนวน 4 แห่งเพื่อบริการลูกค้าทั่วทุกภูมิภาค และเปิดบริการตลอด
    24 ชั่วโมง (เฉพาะคลังระยอง)

-   การขนส่ง มีบริการรถขนส่งน้ำมันเพื่อจัดส่งให้ลูกค้าทั่วประเทศ รวมทั้งเรือ และท่าเทียบเรือ
    เพื่อตอบสนองความต้องการของลูกค้าที่ต้องการรับน้ำมันทางเรือ

-   บุคลากร มีผู้แทนขาย เจ้าหน้าที่ประสานงานขาย รวมทั้งแผนกบริการงานขายไว้บริการลูกค้า
    และห้องออกตั๋วที่คอยรับการสั่งซื้อน้ำมันจากลูกค้า โดยผ่านระบบ SAP
    ซึ่งเป็นระบบการจัดการฐานข้อมูลที่เชื่อมโยงกัน โดยสามารถปรับปรุงข้อมูลแบบ On-line
    และ Real Time ให้มีความถูกต้องแม่นยำ และเป็นมาตรฐานเดียวกัน
    เพิ่มประสิทธิภาพในการดำเนินงาน และลดขั้นตอนที่ซ้ำซ้อน
    และเป็นฐานข้อมูลที่สนับสนุนในการวิเคราะห์ ตัดสินใจ และบริหารงานสำหรับผู้บริหาร
    และผู้ปฏิบัติงานทุกระดับ และหลังนำระบบ IRON หรือ IRPC Oil On Net
    อีกหนึ่งความก้าวล้ำของระบบบริหารการจัดจำหน่าย
    ผลิตภัณฑ์ปิโตรเลียมทางอิเลคโทรนิคส์ที่รวมศักยภาพของระบบบริหาร Supply Chain
    ของบริษัทฯ เข้ากับระบบ Total Business Solution ซึ่งบริษัทฯ พัฒนาขึ้นใหม่
    เข้าใช้งานเพื่อจะได้ตอบสนองความต้องการในการทำธุรกรรมของลูกค้า
    และเพิ่มประสิทธิภาพในการดำเนินธุรกิจ ในขณะเดียวกัน
    ยังคงดำเนินการพัฒนาระบบเพื่อรองรับการใช้งานใน Phase ต่างๆ
    เพื่อรองรับการขายในช่องทางขายส่วนอื่นต่อไป

-   การตรวจสอบคุณภาพ บริษัทมีเจ้าหน้าที่เทคนิค ไว้คอยบริการให้ความรู้และแก้ปัญหา
    รวมทั้งออกไปตรวจเช็คคุณภาพตามสถานีบริการ คลังน้ำมัน
    เพื่อสร้างความมั่นใจด้านคุณภาพให้กับลูกค้า

แนวโน้มอุตสาหกรรมน้ำมันปี 2554

การใช้พลังงานในปี 2554 คาดว่าจะเพิ่มขึ้นร้อยละ 4.8 เมื่อเทียบกับปี 2553
จากราคาน้ำมันโลกที่ยังคงผันผวนต่อเนื่อง ราคาน้ำมันดิบในปี 2554
คาดว่ายังคงมีแนวโน้มสูงขึ้นอยู่ที่ระดับ 85-90 เหรียญสหรัฐต่อบาร์เรล เพิ่มขึ้นร้อยละ 10
เมื่อเทียบกับปี 2553 ที่มีราคาเฉลี่ยอยู่ที่ระดับ 78 เหรียญสหรัฐต่อบาร์เรล
โดยมีปัจจัยจากภาวะเศรษฐกิจโลกที่เริ่มดีขึ้น โดยคาดการณ์ว่าปีหน้าจะเติบโตร้อยละ 3 - 4
ทำให้ความต้องการใช้พลังงานเติบโตตามมาที่ร้อยละ 2 – 3

น้ำมันสำเร็จรูป คาดการณ์การใช้น้ำมันสำเร็จรูปโดยรวมในประเทศของปี 2554
จะเพิ่มขึ้นประมาณร้อยละ 4 โดยเฉพาะความต้องการใช้ก๊าซหุงต้ม หรือ LPG
ยังคงขยายตัวสูงประมาณร้อยละ 12
จากนโยบายภาครัฐที่ยังคงตรึงราคาขายก๊าซหุงต้มภายในประเทศในราคาต่ำกว่าราคาตลาดโลก
แม้ว่ารัฐบาลจะปรับเพิ่มราคา LPG หน้าโรงกลั่น
เพื่อเพิ่มแรงจูงใจให้ผู้ประกอบการโรงกลั่นในประเทศผลิต LPG
ออกสู่ตลาดมากขึ้นเพื่อลดการนำเข้า ซึ่งนอกจากเพิ่มค่าการกลั่นให้กับผู้ประกอบการโรงกลั่นแล้ว
ยังช่วยลดภาระของกองทุนน้ำมันเชื้อเพลิงที่ต้องชดเชยราคา LPG ลงอีกด้วย
ด้านความต้องการใช้น้ำมันสำเร็จรูปชนิดอื่นๆ คาดว่าจะกลับเข้าสู่การขยายตัวในอัตราปกติ
โดยน้ำมันเบนซินและดีเซลคาดว่าจะทรงตัวจากปี 2553
เนื่องจากราคาขายปลีกที่จะปรับสูงขึ้นตามราคาตลาดโลกและผลจากการสนับสนุนพลังงานทดแทนจากภาครัฐ
ส่วนน้ำมันอากาศยานจะขยายตัวร้อยละ 4 และน้ำมันเตาจะขยายตัวร้อยละ 2

ด้านปริมาณการผลิตน้ำมันสำเร็จรูปในประเทศมีแนวโน้มที่จะทรงตัว หรืออาจปรับลดลงเล็กน้อย
เนื่องจากโรงกลั่นน้ำมันหลายแห่งมีแผนที่จะหยุดหรือปรับลดกำลังการผลิตบางส่วน
เพื่อทำการเชื่อมต่อกับหน่วยผลิตใหม่สำหรับการผลิตน้ำมันสำเร็จรูปที่มีคุณภาพสูงตามมาตรฐานยูโร 4
ที่จะเริ่มบังคับใช้ตามกฎหมายตั้งแต่วันที่ 1 ม.ค.55 เป็นต้นไป

บัตรส่งเสริมการลงทุน

บริษัทและบริษัทย่อยได้รับสิทธิประโยชน์หลายประการในฐานะผู้ได้รับการส่งเสริมการลงทุนตามพระราชบัญญัติส่งเสริมการลงทุน
เกี่ยวกับการผลิตและส่วนขยายกำลังการผลิต รวมถึงโครงการผลิตพลังไอน้ำและไฟฟ้าร่วม
โดยสาระสำคัญของสิทธิประโยชน์สรุปได้ดังนี้

(1) ได้รับยกเว้นอากรขาเข้าและภาษีสำหรับวัตถุดิบและวัสดุจำเป็นรวมถึงเครื่องจักรที่ได้รับอนุมัติโดยคณะกรรมการส่งเสริมการลงทุน

(2) ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
    5 – 8 ปี นับแต่วันที่เริ่มมีรายได้จากการประกอบกิจการนั้น

(3) ได้รับลดหย่อนภาษีเงินได้นิติบุคคลร้อยละ 50
    สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา 5
    ปีนับแต่วันสิ้นสุดสิทธิประโยชน์ตามข้อ (2)

(4) ได้รับอนุญาตให้หักค่าขนส่ง ค่าไฟฟ้า และค่าประปาเป็น 2
    เท่าของค่าใช้จ่ายดังกล่าวเป็นระยะเวลาอีก 10 ปีนับแต่วันที่มีรายได้

  4.2 การจัดหาวัตถุดิบ

น้ำมันดิบเป็นวัตถุดิบหลักในกระบวนการผลิตของบริษัทฯ ซึ่งส่วนใหญ่นำเข้าจากตะวันออกกลาง
บริษัทฯ จัดหาน้ำมันดิบประมาณร้อยละ 75 โดยวิธีการซื้อผ่านบริษัท ปตท. จำกัด (มหาชน)
และซื้อน้ำมันดิบส่วนที่เหลือในตลาดจร ในการขนส่งน้ำมันดิบมายังโรงกลั่น บริษัทฯ
ได้ร่วมมือกับบริษัทในเครือปตท.ในการขนส่งน้ำมันดิบ เพื่อลดค่าใช้จ่ายในการขนส่ง
โดยน้ำมันดิบจะถูกขนส่งทางเรือบรรทุกน้ำมันดิบขนาดใหญ่ผ่านทางทะเลมายังท่าเรือน้ำลึกของบริษัทฯ
และเข้าสู่กระบวนการผลิตของบริษัทฯ ทำให้การบริหารจัดการวัตถุดิบเป็นไปอย่างมีประสิทธิภาพ

ปริมาณและมูลค่าการซื้อวัตถุดิบของบริษัทฯ ปี 2553

  --------------- ----------- ------- --- --------- --------- --- ----------- -----------
  วัตถุดิบ           ปริมาณ                   มูลค่า                    สัดส่วนมูลค่า   

                  เมตริกตัน     สัดส่วน       ล้านบาท    สัดส่วน         ในประเทศ    ต่างประเทศ

  น้ำมันดิบ          8,242,966   92%         156,931   91%           -           100%

  แนฟทาเบา        109,842     1%          2,536     1%            100%        -

  โพรพิลีน          114,942     1%          4,058     2%            97%         3%

  ลองเรสซิดิว       40,314      0%          600       0%            100%        -

  LS ATB          37,712      0%          713       0%            100%        -

  เบนซิน           90,804      1%          2,592     2%            -           100%

  อื่นๆ             364,928     4%          5,115     3%            37%         63%

  รวม             9,001,508   100%        172,544   100%          7%          93%
  --------------- ----------- ------- --- --------- --------- --- ----------- -----------

  []

การผลิต

โรงกลั่นน้ำมันและโรงงานปิโตรเคมีต่างๆ ของบริษัทฯ และบริษัทย่อย ตั้งอยู่เลขที่ 299 หมู่ที่ 5
ถนนสุขุมวิท ตำบลเชิงเนิน อำเภอเมืองระยอง จังหวัดระยอง
ซึ่งเป็นเขตประกอบการอุตสาหกรรมภายใต้การจัดการของบริษัทฯ โดยบริษัทฯ
เริ่มผลิตผลิตภัณฑ์ปิโตรเคมีขั้นปลายเมื่อปี 2525 และขยายโรงงานปิโตรเคมีต่างๆ
เพิ่มขึ้นจนถึงธุรกิจโตรเคมีต้นน้ำ รวมถึงสร้างโรงกลั่นน้ำมันขนาด 65,000 บาร์เรลต่อวันเมื่อปี
2539 และโรงกลั่นน้ำมันแห่งที่สองกำลังการผลิต 150,000 บาร์เรลต่อวัน เมื่อปี 2543
ปัจจุบันโรงกลั่นน้ำมันของบริษัทฯ มีกำลังการผลิตรวม 215,000 บาร์เรลต่อวัน คิดเป็นร้อยละ 18
ของกำลังการกลั่นทั้งหมดภายในประเทศ กลุ่มธุรกิจปิโตรเคมีและการกลั่นประกอบด้วย 4
สายปฏิบัติการได้แก่

สายปฏิบัติการ 1 ประกอบด้วยโรงงานในกลุ่มผลิตภัณฑ์ปิโตรเคมี ประกอบด้วย

-   คอมเพล็กซ์ 1 โรงงานผลิตผลิตภัณฑ์กลุ่มโพลีโอเลฟินส์ ประกอบด้วยโรงงานผลิตเม็ดพลาสติก
    HDPE สร้างเมื่อปี 2529 และโรงงานผลิตเม็ดพลาสติก PP สร้างเมื่อปี 2533

-   คอมเพล็กซ์ 2 โรงงานผลิตผลิตภัณฑ์กลุ่มสไตเรนิก ประกอบด้วยโรงงานผลิตเม็ดพลาสติก ABS
    สร้างเมื่อ
    ปี 2533 โรงงานผลิตเม็ดพลาสติก EPS สร้างเมื่อปี 2535 โรงงานผลิตเม็ดพลาสติก PS
    โรงงานผลิตสไตรีนโมโนเมอร์ และโรงงานผลิตอะโรเมติกส์ สร้างเมื่อปี 2540

-   คอมเพล็กซ์ 4 โรงงานผลิตโอเลฟินส์ สร้างเมื่อปี 2540

สายปฏิบัติการ 2 ประกอบด้วยโรงงานในกลุ่มผลิตภัณฑ์น้ำมัน และโรงไฟฟ้า ซึ่งประกอบด้วย

-   คอมเพล็กซ์ 3 โรงกลั่นน้ำมัน 2 แห่ง โรงกลั่นแห่งแรกมีกำลังการผลิต 65,000
    บาร์เรลต่อวัน สร้างเมื่อปี 2539 และโรงกลั่นแห่งที่สองมีกำลังการผลิต 150,000
    บาร์เรลต่อวัน สร้างเมื่อปี 2543

-   คอมเพล็กซ์ 5 โรงงานผลิตน้ำมันหล่อลื่นพื้นฐาน ซึ่งมีกำลังการผลิตมากที่สุดในประเทศไทย
    สร้างเมื่อปี 2540

-   โรงไฟฟ้า โรงงานผลิตไฟฟ้าและไอน้ำ โดยมีกำลังการผลิตไฟฟ้า 108 เมกกะวัตต์ และไอน้ำ
    200
    ตันต่อชั่วโมงสร้างเมื่อปี 2537 โดยมีการสร้างโรงไฟฟ้า พลังงานความร้อนร่วม (CHP) มี

  กำลังไฟฟ้า 220 เมกกะวัตต์ และไอน้ำ 420 ตันต่อชั่วโมง โดยใช้เชื้อเพลิง จากก๊าซธรรมชาติ

  กำหนดเริ่มใช้งานกลางปี 2554

สายปฏิบัติการ 3 ประกอบด้วยธุรกิจการให้บริการซึ่งสนับสนุนการผลิตในด้านงานวิศวกรรม
งานบำรุงรักษา งานทดสอบวิเคราะห์คุณภาพผลิตภัณฑ์ งานสอบเทียบเครื่องมือวัด
ซึ่งให้บริการภายในบริษัทฯ ตลอดจนถึงบริษัทในกลุ่มไออาร์พีซี และกลุ่ม ปตท.
รวมถึงผู้ประกอบการอุตสาหกรรมภายนอกทั้งในประเทศและต่างประเทศ

สายปฏิบัติการ 4 ประกอบด้วยธุรกิจการให้บริการด้านการขนส่งผลิตภัณฑ์ปิโตรเลียมและปิโตรเคมี
รวมทั้งบริการจัดเก็บเม็ดพลาสติกในคลังสินค้า และจัดเก็บน้ำมันชนิดต่างๆ
ในคลังน้ำมันที่อยู่ในจังหวัดระยอง อยุธยา ชุมพรและ สมุทรปราการ

เทคโนโลยีที่ใช้ในกระบวนการผลิต

บริษัทฯ ซื้อเทคโนโลยีในการกลั่นน้ำมันและการผลิตปิโตรเคมีที่ได้รับการยอมรับจากผู้ขายหลักๆ
หลายราย โดยเทคโนโลยีในกระบวนการกลั่นน้ำมันที่ต้องมีลิขสิทธิ์นั้นเป็นของ Institut
Francais du Petrole ("IFP"), Hydrocarbon Research Inc. ("HRI") และ
Chevron Corporation ("Chevron") เป็นต้น
ในส่วนของการผลิตที่ใช้เทคโนโลยีที่ไม่ต้องมีลิขสิทธิ์ เช่น CDU และ VDU
ได้รับการออกแบบโดยบริษัทวิศวกรที่มีชื่อเสียง

เทคโนโลยีที่ใช้ในขั้นตอนการผลิต DCC พื้นฐานได้รับการออกแบบโดย Research Institute of
Petroleum Processing ("RIPP") ของสาธารณรัฐประชาชนจีน ซึ่ง Stone & Webster
Limited ("Stone & Webster") เป็นผู้มีสิทธิในเทคโนโลยีนี้นอกสาธารณรัฐประชาชนจีน
โดยโรงงานที่จะใช้ในการผลิต DCC ของบริษัทฯ ถือว่าเป็นโรงงานแรกที่จะผลิต DCC
นอกสาธารณรัฐประชาชนจีนและ Stone & Webster จะเป็นผู้รับเหมาในการก่อสร้างโรงงานนี้
นอกจากนี้ เทคโนโลยีที่ใช้ในขั้นตอนการผลิต DCC
จะมีความคล้ายคลึงกับเทคโนโลยีที่ใช้ในขั้นตอนการผลิต fluid catalytic cracking และ
residuum catalytic cracking ซึ่ง Stone & Webster
ถือว่าเป็นบริษัทที่มีชื่อเสียงทางด้านนี้

โรงงานผลิตน้ำมันหล่อลื่นพื้นฐานใช้กระบวนการผลิตแบบ Residuum Oil Supercritical
Extraction ของ
Kerr McGee ซึ่งเป็นกระบวนการผลิตที่ใช้อย่างแพร่หลาย และกระบวนการผลิตแบบ Enalfining
N Propane Dewaxing ของ Exxon Chemical

โรงงานโอเลฟินส์ใช้เทคโนโลยีของ Linde ประเทศเยอรมันในการผลิตและโรงงานผลิต
Styrene Monomer Plant ใช้เทคโนโลยีของ Monsantol Lummus ในการผลิต

โรงงานผลิตเม็ดพลาสติกชนิดโพลีโพรพิลีน ใช้เทคโนโลยีของ BASF gas polymerization
technology ในการผลิต ส่วนโรงงานผลิต HDPE ใช้เทคโนโลยีของ Hoechst
จากประเทศเยอรมันในการผลิต นอกจากนี้โรงงานผลิต ABS/SAN ใช้เทคโนโลยีของ
Mitsui/Toatsu ในการผลิต และโรงงานผลิตเม็ดพลาสติกชนิด Polystyrene
ใช้เทคโนโลยีของ Fina Technology จากประเทศสหรัฐอเมริกาในการผลิต

กระบวนการผลิต

เนื่องจากบริษัทฯ เป็นอุตสาหกรรมปิโตรเคมีครบวงจรตั้งแต่ต้นน้ำถึงปลายน้ำ
กระบวนการผลิตของโรงงานต่างๆ ภายในบริษัทฯ มีลักษณะการผลิตต่อเนื่อง
โดยผลิตภัณฑ์ที่ผลิตจากโรงงานต้นน้ำจะเป็นวัตถุดิบสำหรับโรงงานขั้นกลางและปลายน้ำต่อไป
การใช้กำลังการผลิตของโรงงานต่างๆ ในเบื้องต้นจะพิจารณาจากชนิดของวัตถุดิบที่ใช้
และส่วนต่างราคาผลิตภัณฑ์ขณะนั้น เพื่อให้บริษัทฯ ได้รับผลตอบแทนสูงสุด

บริษัทฯ ได้ปรับปรุงกระบวนการผลิต โดยว่าจ้างบริษัท Shell Global Solutions
International (SGSSI) พัฒนาโปรแกรม (PIMS, Process Industry Modeling
System)
และเป็นที่ปรึกษาในการปรับปรุงพัฒนาสมรรถนะของเครื่องจักรอุปกรณ์ของโรงงานอย่างต่อเนื่อง
รวมถึงการปฏิบัติการด้านการผลิตเพื่อให้ประโยชน์สูงสุดโดยมุ่งเน้นด้านต่างๆ ดังนี้

-   โครงการจัดการบริหารกระบวนการผลิตและการขายให้ได้กำไรสูงสุด (Supply Chain
    Optimization ) เช่น การจัดหาวัตถุดิบ เพื่อได้ผลตอบแทนที่สูง ให้โรงงานผลิตโอเลฟินส์
    และ การจัดหาน้ำดิบชนิดใหม่ๆ ซึ่งให้ผลตอบแทนที่สูงขึ้น เป็นวัตถุดิบให้กับหน่วยกลั่น

-   การปรับเปลี่ยนการปฏิบัติการด้านการผลิตเพิ่มกำลังการผลิตในผลิตภัณฑ์ที่ให้ผลตอบแทนสูง

-   การปรับปรุงการใช้ไอน้ำเพื่อให้ประสิทธิภาพสูงสุด

-   การพัฒนาระบบควบคุมกระบวนการผลิตขั้นสูง(Advanced Process Control)ในหน่วยผลิต
    เพื่อเพิ่มปริมาณผลิตภัณฑ์ที่มีมูลค่าสูงให้มากขึ้น และใช้พลังงานลดลง

-   การวางแผนร่วมกันระหว่างบริษัทฯ และบริษัทในกลุ่ม ปตท. การจัดซื้อวัตถุดิบ
    การแลกเปลี่ยนวัตถุดิบให้แก่กันเพื่อให้ผลตอบแทนสูงขึ้น

กำลังการผลิตและปริมาณการผลิต

(หน่วย: พันตันต่อปี)

  ---------------- ------------ ------ ------ ------------- ------ ------ --------------------- ------ ------
  ผลิตภัณฑ์           กำลังการผลิต                 ปริมาณการผลิต                 อัตราการใช้กำลังการผลิต          

                   2551         2552   2553   2551          2552   2553   2551                  2552   2553

  โอเลฟินส์          728          728    728    686           718    700    94%                   99%    96%

  - เอทธีลีน         360          360    360    342           351    335    95%                   98%    93%

  - โพรพิลีน         312          312    312    296           317    316    95%                   102%   101%

  - บิวธาไดอีน       56           56     56     48            50     50     86%                   89%    89%

  อะโรเมติกส์        367          367    367    307           271    300    84%                   74%    82%

  - เบนซีน          114          114    114    82            81     87     72%                   71%    76%

  - โทลูอีน          132          132    132    113           96     105    86%                   73%    80%

  - มิกซ์ไซค์ลีน       121          121    121    112           94     108    93%                   78%    89%

  สไตรีนโมโนเมอร์    200          200    200    222           201    222    111%                  101%   111%

  โพลีโอเลฟินส์       615          615    615    521           561    554    85%                   91%    90%

  - HDPE           140          140    140    118           142    125    84%                   101%   89%

  - PP             475          475    475    403           419    429    85%                   88%    90%

  สไตเรนิค          226          247    247    249           246    251    110%                  100%   102%

  - ABS/CCM ^(/1)  96           117    117    87            96     93     91%                   82%    80%

  - PS             100          100    100    139           126    133    139%                  126%   133%

  - EPS            30           30     30     23            24     25     77%                   80%    85%

  โรงกลั่นน้ำมัน (KBD) 215          215    215    171           141    174    80%                   66%    81%

  น้ำมันหล่อลื่นพื้นฐาน   320          320    320    317           296    312    99%                   93%    97%

  ยางมะตอย         380          380    380    504           454    491    133%                  119%   129%

  โพลีออล           25           25     25     17            14     15     68%                   56%    61%
  ---------------- ------------ ------ ------ ------------- ------ ------ --------------------- ------ ------

[]

การจัดการด้านคุณภาพ ความปลอดภัย อาชีวอนามัยและสิ่งแวดล้อม

บริษัทฯ ไออาร์พีซี จำกัด (มหาชน) มุ่งมั่นและให้ความสำคัญกับการบริหารจัดการด้านคุณภาพ
ความปลอดภัย อาชีวอนามัยและสิ่งแวดล้อม
โดยมุ่งเน้นการดำเนินธุรกิจให้เติบโตอย่างเข้มแข็งและยั่งยืน ควบคู่กับการดูแล สังคม ชุมชน
และสิ่งแวดล้อม (Economy, Social and Ecology) ให้อยู่ร่วมกันได้อย่างสมดุล บริษัทฯ
จึงได้กำหนดนโยบายหลักคือ

-   ส่งเสริมการป้องกันมลพิษตั้งแต่จุดกำเนิดและควบคุมแหล่งมลพิษ โดยใช้หลัก 3 R คือ ลด
    (Reduce) ใช้ซ้ำ (Reuse)
    แปรสภาพเพื่อนำกลับมาใช้ใหม่ (Recycle)

-   ส่งเสริมให้มีการลดของเสียจากแหล่งกำเนิด
    มุ่งมั่นปรับปรุงประสิทธิผลของระบบการจัดการคุณภาพสิ่งแวดล้อมอย่างต่อเนื่อง

-   ส่งเสริมให้มีการพัฒนาการจัดการสิ่งแวดล้อมภายในกลุ่มบริษัทฯและร่วมกับชุนชนใกล้เคียงเพื่อเสริมสร้างความสัมพันธ์ระหว่างกลุ่มบริษัทฯ
    พนักงาน และชุมชน

-   ประชาสัมพันธ์ให้พนักงานและชุมชนมีความเข้าใจการพัฒนากิจกรรมของกลุ่มบริษัทฯอย่างสม่ำเสมอและต่อเนื่อง

-   ส่งเสริมการเพิ่มประสิทธิภาพการบริหารจัดการการใช้น้ำภายในกลุ่มบริษัทฯอย่างเป็นระบบ
    โดยเน้นการนำน้ำกลับมาใช้เพื่อให้เกิดประโยชน์สูงสุด

-   ส่งเสริมการมีส่วนร่วมในการอนุรักษ์พลังงาน ปลูกจิตสำนึกในการลดการใช้พลังงาน
    รวมถึงใช้ทรัพยากรให้เกิดประสิทธิผลและทำให้เกิดการอนุรักษ์พลังงานอย่างมีระบบและต่อเนื่อง

นอกจากนี้ บริษัทฯ ได้ประกาศนโยบายการดำเนินการบริหารกิจกรรมเพิ่มผลผลิต
เพื่อพัฒนาทรัพยากรบุคคลและการบริหารอย่างมีส่วนร่วม
โดยใช้กิจกรรมการเพิ่มผลผลิตเป็นกลยุทธ์และเครื่องมือในการบริหาร

ในปี 2553 บริษัทฯ ได้ดำเนินงานของด้านคุณภาพ ความปลอดภัย อาชีวอนามัยสิ่งแวดล้อม
สรุปผลดำเนินงานที่สำคัญได้ดังนี้

+-----------------------+----------------------------------------------+
| 1.  ลดและป้องกันผลกระทบ | -   สร้างระบบป้องกันและลดมลสาร ประมาณ 380       |
|                       |     ล้านบาท                                   |
+-----------------------+----------------------------------------------+
| 2.                    | -   ลดการระบายก๊าซซัลเฟอร์ไดออกไซด์ ร้อยละ 40     |
|   ปริมาณการใช้เพลิงสะอาด |                                              |
+-----------------------+----------------------------------------------+
| 3.                    | -   ลดการระบายก๊าซเรือนกระจกจากกระบวนการผลิต    |
|  การระบายก๊าซเรือนกระจก |     ประมาณ 180,000 ตันต่อปี                     |
|                       |                                              |
|                       | -   โครงการกลไกพัฒนาที่สะอาด                    |
|                       |     (โครงการผลิตพลังไอน้ำและไฟฟ้าร่วม)            |
|                       |     ได้รับการรับรองมาตรฐานมงกุฎไทย               |
+-----------------------+----------------------------------------------+
| 4.  การระบายน้ำทิ้ง      | -   ลดการระบายน้ำทิ้งและนำน้ำกลับมาใช้ประโยชน์      |
|                       |     ร้อยละ 16                                 |
+-----------------------+----------------------------------------------+
| 5.  การ               | -   ติดตั้งระบบป้องกัน                            |
| ระบายสารอินทรีย์ระเหยง่าย |                                              |
|                       | -   จัดทำบัญ                                   |
|                       | ชีปริมาณการระบายสารอินทรีย์ระเหยง่ายตามมาตรฐานสากล |
+-----------------------+----------------------------------------------+
| 6.  ข้อมูลด้านความปลอดภัย | -   จัดทำฐานข้อมูลสารเคมีและเคม                  |
|                       | ีภัณฑ์รองรับสินค้าที่เป็นมิตรของสิ่งแวดล้อมตามข้อกำหนดสากล |
+-----------------------+----------------------------------------------+
| 7.                    | -   จัดทำสมุดสุขภาพพนักงาน                       |
|  การจัดการด้านอาชีวอนามัย |                                              |
+-----------------------+----------------------------------------------+
| 8.  การจัดการด้านคุณภาพ  | -   ประหยัดค่าใช้จ่ายประมาณ 490 ล้านบาท           |
|     (QCC)             |                                              |
+-----------------------+----------------------------------------------+

การจัดการด้านสิ่งแวดล้อม

บริษัทฯ ดำเนินการด้านสิ่งแวดล้อมตามมาตรฐานระบบจัดการสิ่งแวดล้อม ISO 14001 (P-D-C-A
Model) และหลัก 3R โดยบริษัทฯ ได้ติดตามตรวจสอบคุณภาพสิ่งแวดล้อมด้านต่างๆ
อย่างต่อเนื่องและเคร่งครัด ตามกฎหมายและข้อกำหนดของหน่วยงานราชการแล้ว
ยังได้ตรวจสอบเพิ่มเติมเพื่อการเฝ้าระวัง และป้องกันผลกระทบที่อาจเกิดขึ้น โดยบริษัทฯ
มีการตรวจวัดคุณภาพอากาศ คุณภาพน้ำ และคุณภาพเสียงอย่างต่อเนื่อง ในปี 2553
ผลการตรวจวัดทั้งหมดอยู่ในระดับมาตรฐาน โดยบริษัทฯ
ได้ดำเนินการและพัฒนาโครงการด้านสิ่งแวดล้อมอย่างต่อเนื่อง เช่น

-   โครงการห้องปฏิบัติการ ECC (Emergency Control Center)
    เพื่อเป็นศูนย์ควบคุมการปฏิบัติเพื่อเฝ้าระวัง จัดหาอุปกรณ์ พร้อมระบบประมวลผล
    และจัดหาระบบคาดการณ์กรณีฉุกเฉิน (Emergency Release)

-   โครงการพัฒนาระบบตรวจวัดคุณภาพอากาศ ในปี 2553 บริษัทฯ
    ได้เพิ่มสถานีตรวจวัดคุณภาพอากาศแบบต่อเนื่องตลอด 24 ชั่วโมงอีก 2 สถานี

-   โครงการธรรมาภิบาลสิ่งแวดล้อม โดยการติดตั้งป้ายแสดงข้อมูลด้านสิ่งแวดล้อม หรือ
    Display Board ในบริเวณสถานีตรวจวัดคุณภาพอากาศ
    เพื่อเป็นช่องทางการสื่อสารผลการตรวจสอบคุณภาพอากาศและข้อมูลต่างๆ ให้ชุมชนรับทราบ

-   โครงการควบคุมและลดการระบายสารอินทรีย์ระเหยง่าย (Volatile Organic
    Compounds : VOCs)
    ด้วยการติดตั้งระบบควบคุมและลดการระบายสารอินทรีย์ระเหยง่ายก่อนออกสู่บรรยากาศ

นอกจากนี้ บริษัทฯได้ปรับปรุงการดำเนินการเพื่อลดการระบายมลพิษร่วมกับหน่วยงานภาครัฐ
เพื่อป้องกันและแก้ไขปัญหาอย่างเป็นระบบ เช่น การเลือกใช้เชื้อเพลิงที่มีปริมาณกำมะถันต่ำ
การเลือกใช้เทคโนโลยีสะอาด (Clean Technology)
ใช้เตาเผาที่ทำให้เกิดออกไซด์ของไนโตรเจนต่ำ (Low NOx Burner)
และการนำน้ำกลับมาใช้ให้เกิดประโยชน์สูงสุด สำหรับการดำเนินการในปี 2553 บริษัทฯ
สามารถลดการระบายก๊าซซัลเฟอร์ไดออกไซด์ (Sulfur Dioxide : SO₂) ได้ประมาณร้อยละ
40 ลดอ๊อกไซด์ของไนโตรเจน (Oxide of Nitrogen : NOx) ได้ร้อยละ 0.5
และลดการระบายน้ำทิ้งได้ร้อยละ 16 เมื่อเทียบกับข้อมูลฐาน (baseline) ปี 2549

[]

ด้วยบริษัทฯ มีนโยบายสนับสนุนการผลิตพลังงานสะอาด บริษัทฯ
จึงเริ่มโครงการผลิตพลังไอน้ำและไฟฟ้าร่วม (Combined Heat & Power Project : CHP)
โดยใช้ก๊าซธรรมชาติเป็นเชื้อเพลิง ซึ่งเป็นหนึ่งในโครงการกลไกพัฒนาที่สะอาด (Clean
Development Mechanism : CDM)
และได้รับหนังสือรับรองโครงการของประเทศไทยจากองค์การบริหารจัดการก๊าซเรือนกระจก
(องค์การมหาชน) หรือ อบก. ทั้งนี้ อบก. เป็นองค์กรผู้มีอำนาจของประเทศไทย (Designated
National Authority : DNA) ตามพิธีสารเกียวโต ขณะนี้โครงการโรงไฟฟ้าของบริษัทฯ
เป็นโครงการกลไกพัฒนาที่สะอาดที่ใหญ่ที่สุดในประเทศไทยในด้านการลดปริมาณคาร์บอนไดออกไซด์
ซึ่งจะช่วยแก้ไขปัญหากระแสไฟฟ้าขัดข้องซึ่งเป็นสาเหตุหลักประการหนึ่งที่ทำให้เกิดการระบายมลพิษทางอากาศ
นอกจากนี้ โครงการโรงไฟฟ้าของบริษัทฯ ยังได้รับมาตรฐานมงกุฎไทย (Crown Standard)
อันเป็นมาตรฐานแสดงคุณภาพโครงการกลไกพัฒนาการพัฒนาที่สะอาดของประเทศไทยเทียบเท่ามาตรฐานสากล

[] การจัดทำบัญชีข้อมูลก๊าซเรือนกระจก (GHG)
เนื่องจากก๊าซเรือนกระจกเป็นหนึ่งในปัจจัยหลักของการก่อให้เกิดการเปลี่ยนแปลงของสภาวะภูมิอากาศโลกหรือทำให้อุณหภูมิของโลกสูงขึ้น
บริษัทฯ ได้วางกรอบนโยบายการลดการปลดปล่อยก๊าซเรือนกระจกอันอาจเกิดจากกิจกรรมต่างๆ
และเพื่อเป็นการรองรับการพัฒนาโครงการที่สะอาดจากกระบวนการผลิตจึงได้มีการจัดทำบัญชีก๊าซเรือนกระจกอันจะช่วยสร้างความมั่นใจได้ว่าโครงการต่างๆส่งผลกระทบต่อสิ่งแวดล้อมน้อยที่สุด
อีกทั้งทำให้การดำเนินธุรกิจมีความมั่นคงด้วย โดยในปี 2553 บริษัทฯ
สามารถลดการระบายก๊าซเรือนกระจกได้ประมาณ 185,000 ตัน CO₂ เมื่อเปรียบเทียบกับปี 2551
ซึ่งเป็นปีฐาน หรือคิดเป็นอัตราการระบายประมาณ 0.37 ตัน CO2 ต่อตันผลิตภัณฑ์
อันเป็นผลมาจากการอนุรักษ์พลังงานที่มีการทำกันมาอย่างต่อเนื่อง

การจัดการด้านอาชีวอนามัยและความปลอดภัย

บริษัทฯ บริหารจัดการด้านอาชีวอนามัยและความปลอดภัยตามมาตรฐาน TIS/BS OHSAS 18001
(P-D-C-A Model) วิศวกรรมความปลอดภัยในกระบวนการผลิต และหลักการ 3P (People
Safety, Plant Safety, Process & Procedure Safety) ได้แก่

-   สุขศาสตร์อุตสาหกรรม (Industrial Hygiene)
    บริษัทฯให้ความสำคัญกับสภาพแวดล้อมในการทำงาน
    โดยจัดให้มีการตรวจวัดทางสุขศาสตร์อุตสาหกรรม (Industrial Hygiene) หรือ
    การตรวจวัดสภาวะแวดล้อมในการทำงาน ในทุกพื้นที่การปฏิบัติงานตามข้อกำหนดกฎหมาย
    และตามข้อกำหนดในรายงานการประเมินผลกระทบต่อสิ่งแวดล้อม (EIA : Environmental
    Impact Assessment) และตามปัจจัยเสี่ยงในแต่ละพื้นที่ ประกอบด้วย การตรวจวัดเสียง
    แสงสว่าง สารเคมี อนุภาค รังสี และความร้อน

-   อาชีวอนามัย (Occupational Health) บริษัทฯ
    จัดให้พนักงานที่เข้าใหม่ทุกคนได้รับการตรวจร่างกายก่อนเข้าทำงาน
    และจัดให้มีการตรวจสุขภาพพนักงานเป็นประจำทุกปี เพื่อเฝ้าระวังสารเคมีในร่างกาย
    โดยผ่านการวินิจฉัยของแพทย์อาชีวเวชศาสตร์ (Occupational Medicine)
    โดยบริษัทฯได้จัดทำสมุดสุขภาพประจำตัวพนักงาน (Health Book)
    และอยู่ระหว่างดำเนินการจัดทำโปรแกรม Health Book Software
    เพื่อเก็บประวัติด้านสุขภาพของพนักงาน นอกจากนี้ บริษัทฯ
    มีโครงการดูแลสุขภาพของประชาชนในพื้นที่ใกล้เคียง โดยการจัดตั้ง “คลินิกปันน้ำใจ” ณ
    ศูนย์เรียนรู้เครือข่ายชุมชน
    เพื่อดูแลและให้บริการรักษาอาการเจ็บป่วยเบื้องต้นให้กับชุมชนรอบโรงงานโดยไม่คิดค่าใช้จ่าย

-   การติดฉลากและข้อมูลความปลอดภัยสารเคมี ตามระบบ GHS (Globally Harmonized
    System of Classification and Labeling of Chemicals)
    เพื่อให้เป็นไปตามข้อกำหนดองค์การสหประชาชาติ (UN)
    และกฎหมายของประเทศไทยที่กำลังประกาศใช้
    ซึ่งระบุให้สารเคมีหรือผลิตภัณฑ์จะต้องจัดทำฉลากและข้อมูลความปลอดภัย (Safety Data
    Sheet) ตามระบบ GHS บริษัทฯ
    จึงเตรียมความพร้อมในการรองรับระบบดังกล่าวด้วยการจัดฝึกอบรมเชิงปฏิบัติให้กับผู้บริหาร
    และพนักงานที่เกี่ยวข้องเพื่อให้มีความรู้และความเข้าใจในการจัดทำระบบดังกล่าว
    รวมทั้งดำเนินการซื้อข้อมูลสารเคมีตามระบบ GHS ของ ChemWatch
    เพื่อเตรียมความพร้อมในการจัดส่งผลิตภัณฑ์สู่ตลาดโลกตามข้อกำหนดที่กำลังประกาศใช้ในอนาคต

-   การสร้างพฤติกรรมความปลอดภัย (BBS : Behavior Based Safety)
    บริษัทฯมุ่งเน้นพฤติกรรมที่ไม่ปลอดภัยของพนักงานรวมถึงผู้รับเหมา
    โดยจัดให้มีโครงการสร้างพฤติกรรมความปลอดภัย (BBS) ในทุกพื้นที่การทำงาน ตั้งแต่ต้นปี
    2553 โดยเริ่มจากการรณรงค์เรื่องการสวมใส่อุปกรณ์ป้องกันอันตรายส่วนบุคคล
    และดำเนินการต่อเนื่องเพื่อสร้างวัฒนธรรมความปลอดภัยอย่างยั่งยืน ผลการดำเนินการตลอดปี
    2553
    พบว่าได้มีการสร้างวัฒนธรรมความปลอดภัยให้เกิดขึ้นกับพนักงานรวมถึงผู้รับเหมาในเรื่องการสวมใส่อุปกรณ์ป้องกันอันตรายส่วนบุคคลและการสวมใส่ชุดพนักงานผ้าฝ้ายแขนยาวเข้าไปในเขตควบคุมประกายไฟของบริษัท

-   การทำแผนการรองรับอุบัติภัยจากสารเคมี และการสอบสวนโรคจากมลพิษสิ่งแวดล้อม บริษัทฯ
    จัดให้ทุกโรงงานมีการซ้อมแผนฉุกเฉิน อาทิ กรณีสารเคมีรั่วไหล กรณีเพลิงไหม้ ในปี 2553
    บริษัทฯได้เตรียมความพร้อมรับเหตุฉุกเฉินโดยร่วมมือกับหน่วยงานทั้งภาครัฐและเอกชน
    ดำเนินการฝึกซ้อมแผนฉุกเฉินระดับจังหวัด ด้านสารเคมีและวัตถุอันตราย

-   การจัดงานนิทรรศการคุณภาพความปลอดภัย อาชีวอนามัย สิ่งแวดล้อมและอนุรักษ์พลังงาน
    (QSHE & E DAY 2010) เพื่อเสริมสร้างจิตสำนึกและส่งเสริมงานด้านความปลอดภัย
    สิ่งแวดล้อม และอนุรักษ์พลังงานให้กับพนักงาน บริษัทฯ
    ได้จัดงานนิทรรศการคุณภาพความปลอดภัย อาชีวอนามัย
    สิ่งแวดล้อมและอนุรักษ์พลังงานอย่างต่อเนื่อง โดยในปีที่ผ่านมาบริษัทฯ
    ได้จัดงานนิทรรศการดังกล่าวเป็นครั้งที่ 16 เมื่อวันที่ 23 ธันวาคม 2553 ภายใต้ชื่องาน
    “Care and Share Together”

การจัดการด้านคุณภาพ

บริษัทฯ บริหารจัดการด้านคุณภาพตามมาตรฐานระบบการจัดการ ISO 9001 ISO14001 TIS/BS
OHSAS 18001 ISO/IEC 17025 และ ISO/TS 16949
และประยุกต์ใช้เครื่องมือการเพิ่มผลผลิตได้แก่ 5ส กิจกรรมกลุ่มคุณภาพ (QCC)
และกิจกรรมข้อเสนอแนะ (Suggestion)
โดยสนับสนุนให้พนักงานทุกคนมีส่วนร่วมในกิจกรรมดังกล่าว ในปี 2553
มีกลุ่มกิจกรรมเข้าร่วมทั้งหมด 278 กลุ่ม
ผลงานของกลุ่มกิจกรรมดังกล่าวช่วยประหยัดค่าใช้จ่ายให้กับบริษัทฯได้ประมาณ 490 ล้านบาท
นอกจากนี้บริษัทฯ ได้ดำเนินกิจกรรมที่สอดคล้องกับข้อกำหนด/กฎระเบียบสากล อาทิ

-   การดำเนินตามระเบียบ REACH : Registration, Evaluation, Authorization
    and Restrictions of Chemicals ซึ่งเป็นกฎหมายควบคุมสารเคมีของสหภาพยุโรป

-   การปฏิบัติตามข้อกำหนด RoHS ( Restriction of Hazardous Substances)
    ซึ่งเป็นข้อกำหนดที่ 2002/95/EC ของสหภาพยุโรป (EU)
    ว่าด้วยเรื่องของการใช้สารที่เป็นอันตรายในอุปกรณ์เครื่องใช้ไฟฟ้าและอิเล็กทรอนิกส์

ความร่วมมือกับหน่วยงานภายนอก

บริษัทฯ มีความร่วมมือกับหน่วยงานภาครัฐและเอกชนหลายแห่ง เกี่ยวกับการดูแลด้านสิ่งแวดล้อม
อาทิ

-   คณะกรรมการพิจารณาโครงการจัดตั้งศูนย์เฝ้าระวังคุณภาพสิ่งแวดล้อมของสำนักวิจัยและพัฒนาสิ่งแวดล้อมโรงงานสำหรับศูนย์วิจัยและพัฒนาสิ่งแวดล้อมโรงงานภาคตะวันออก
    กรมโรงงานอุตสาหกรรม

-   คณะกรรมการวิชาการ สมาคมวิศวกรรมสิ่งแวดล้อมแห่งประเทศไทย

-   คณะกรรมการ Responsible Care ดูแลเรื่องความรับผิดชอบกลุ่มอุตสาหกรรมเคมี
    สภาอุตสาหกรรมแห่งประเทศไทย

-   คณะทำงานกำหนดค่ามาตรฐานการระบายอากาศเสียจากโรงกลั่นน้ำมันและโรงแยกก๊าซธรรมชาติ
    สถาบันปิโตรเลียมแห่งประเทศไทย

-   สำนักงานเศรษฐกิจอุตสาหกรรมและสถาบันรับรองมาตรฐาน ไอเอสโอ –
    เป็นวิทยากรบรรยายหัวข้อการปฏิบัติให้สอดคล้องกับกฎหมาย REACH

-   ผู้ทรงคุณวุฒิโครงการการจัดการสิ่งแวดล้อมชุมชนในพื้นที่มีโอกาสได้รับผลกระทบจากกิจกรรมอุตสาหกรรม

งบประมาณเพื่อการพัฒนาด้านสิ่งแวดล้อม

ปี 2553 บริษัทฯ มีค่าใช้จ่ายในการบริหารจัดการด้านสิ่งแวดล้อมประมาณ 435 ล้านบาท
เพิ่มขึ้นอย่างมากจากปีก่อนถึงร้อยละ 190 ส่วนใหญ่เป็นการลงทุนสร้างระบบป้องกันและลดมลสาร
นอกจากนี้ บริษัทฯ
ยังสามารถเสริมสร้างรายได้จากการบริหารจัดการวัสดุเหลือใช้ให้เกิดประโยชน์อีกประมาณ 24
ล้านบาท ซึ่งเป็นการบริหารจัดการเพื่อเพิ่มมูลค่าแก่วัสดุเหลือใช้ ในช่วง 3 ปีที่ผ่านมา บริษัทฯ
มีค่าใช้จ่ายในด้านนี้แยกตามกลุ่มงานต่างๆ ได้ดังนี้

(หน่วย : ล้านบาท)

+-----------------------------------------+---------+--------+--------+
|                                         | 2551    | 2552   | 2553   |
+-----------------------------------------+---------+--------+--------+
| 1.  การสร้างระบบป้องกันและลดมลสาร          | 276     | 128    | 379    |
+-----------------------------------------+---------+--------+--------+
| 2.  การติดตามตรวจสอบผลกระทบสิ่งแวดล้อม      | 4       | 17     | 7      |
+-----------------------------------------+---------+--------+--------+
| 3.  การจัดทำรายงานการศึกษาผลกระทบสิ่งแวดล้อม | 5       | 2      | 8      |
+-----------------------------------------+---------+--------+--------+
| 4.  กิจกรรมประชาสัมพันธ์ด้านสิ่งแวดล้อม         | 2       | 2      | 40     |
+-----------------------------------------+---------+--------+--------+
| 5.  การจัดทำระบบการจัดการสิ่งแวดล้อม         | 1       | 1      | 1      |
+-----------------------------------------+---------+--------+--------+
| รวม                                     | 288     | 150    | 435    |
+-----------------------------------------+---------+--------+--------+